ओशो गंगा/ Osho Ganga: ताओ उपनिषाद--प्रवचन--025\nआमंत्रण भरा भाव व नमनीय मेधा—(प्रवचन—पचीसवां)\nअध्याय 10 : सूत्र 2\nजनसमूह के प्रति प्रेम प्रदर्शित करने में और शासन के\nव्यवस्थापन की प्रक्रिया में क्या वह सोद्देश्य\nकर्म के बिना अग्रसर नहीं हो सकता?\nक्या वह स्वर्ग के अपने दरवाजे (नासारंध्र)\nको खोलने और बंद करने में एक स्त्रैण\nपक्षी की तरह काम नहीं कर सकता?\nजब उसकी मेधा सभी दिशाओं की ओर अभिमुख हो,\nतब क्या वह ज्ञानरहित होने जैसा नहीं दिख सकता?\nविचारशील मनुष्य निरंतर ही पूछता है: जीवन का उद्देश्य क्या? जीएं क्यों? किसलिए? और ऐसा आज नहीं, सदा से ही विचारशील मनुष्य ने पूछा है। समस्त धर्मों का जन्म और समस्त दर्शनों का जन्म इस प्रश्न के आस-पास ही निर्मित हुआ है: उद्देश्य क्या है? प्रयोजन क्या है? लक्ष्य क्या है? अंत क्या है? और जो ऐसा नहीं पूछते हैं, विचारशील लोग सोचते रहे हैं कि वे विचारहीन हैं, अज्ञानी हैं। जो ऐसे ही जीए चले जाते हैं, बिना लक्ष्य को पूछे, उन्हें विचारशील लोग सदा से अज्ञानी समझते रहे हैं।\nलाओत्से की बात बहुत हैरान करेगी। क्योंकि लाओत्से कहता है कि जिसने उद्देश्य से जीना चाहा, उद्देश्य तो कभी मिलेगा ही नहीं, जीवन जरूर खो जाएगा। जिसने किसी लक्ष्य के लिए जीने की कोशिश की, वह लक्ष्य को तो पा ही नहीं सकेगा, जीवन को जरूर नष्ट कर लेगा। जी तो वही सकता है, जो निष्प्रयोजन जीने की कला जान ले। जीने की सघनता में तो वही उतर सकता है, जिसका कोई उद्देश्य नहीं है इस क्षण के बाहर। तो इसे थोड़ा एक-एक कदम समझना पड़े, क्योंकि शायद यह कठिनतम बात है हमारे मन की पकड़ में आने के लिए। और कठिन इसीलिए है कि मन तो बिना उद्देश्य के एक क्षण भी नहीं जी सकता। हम तो जी सकते हैं, लेकिन मन बिना उद्देश्य के नहीं जी सकता। अगर उद्देश्य नहीं है कोई, तो मन बिखर जाएगा। इसलिए मन को बहुत कठिनाई होगी यह बात जानने के लिए, समझने के लिए। असल में, मन जीवन से विपरीत घटना है। तो जितना ज्यादा मन होता है हमारे पास, उतना ही कम जीवन हो जाता है।\nइसे बहुत पहलुओं से समझना पड़े। एक, कि उद्देश्य की सारी की सारी चर्चा और विचारणा बड़ी अर्थहीन है। अर्थहीन उस बात को कहते हैं कि हम चाहे कोई भी उत्तर खोज निकालें, जिस प्रश्न के लिए हमने उत्तर खोजा था, वह अगर पुनः वैसा ही खड़ा रहे, तो सारी चेष्टा व्यर्थ हो जाती है।\nजैसे लोग पूछते हैं कि जगत को किसने बनाया? तो यह अर्थहीन प्रश्न है। यह अर्थहीन इसलिए है कि यदि हम उत्तर दे पाएं कि जगत को अ ने बनाया, तो प्रश्न फिर खड़ा हो जाता है कि अ को किसने बनाया? और हम कितने ही उत्तर खोजते चले जाएं--ब, स, और अंतहीन--लेकिन हर उत्तर के बाद प्रश्न अपनी जगह ही खड़ा पाया जाएगा। क्योंकि प्रश्न में हमने एक बात मान ली थी कि कोई चीज बिना बनाए नहीं हो सकती। वहीं भ्रांति हो गई। अब वही भ्रांति हमारा पीछा करेगी। अगर कोई कहेगा ईश्वर ने बनाया, तो प्रश्न उठेगा, ईश्वर को किसने बनाया? और आप अब यह न कह सकेंगे कि ईश्वर बिना बनाया हुआ है। क्योंकि अगर आप यही कहते हैं, तो पहला प्रश्न ही गलत था। फिर संसार ही बिना बनाया हो सकता है। तो यह प्रश्न जो है, इनफिनिट रिग्रेस में ले जाता है, अंतहीन व्यर्थ उत्तरों में ले जाता है। तो जिस प्रश्न का उत्तर प्रश्न को समाप्त न करता हो और प्रश्न उत्तर के बाद भी ठीक वैसा ही खड़ा रहता हो जैसा पहले था, तो वह प्रश्न व्यर्थ है।\nठीक जीवन के उद्देश्य के संबंध में भी वही भ्रांति होती है। जब हम पूछते हैं, जीवन का उद्देश्य क्या? तब हम यह मान ही लेते हैं कि कोई चीज बिना उद्देश्य के नहीं हो सकती। यह हमारा इंप्लीकेशन है, यह हमने भीतर स्वीकार कर लिया। लेकिन हम भूलते हैं; हम कुछ भी उद्देश्य बताएं, पुनः यह पूछा जा सकता है कि जो हमने बताया, उसका उद्देश्य क्या? जैसे धार्मिक आदमी कहेगा, जीवन का उद्देश्य ईश्वर को पा लेना है। लेकिन क्या यह नहीं पूछा जा सकता कि ईश्वर को पा लेने का उद्देश्य क्या है? पाकर भी क्या करेंगे? पा भी लिया, फिर क्या होगा? पा लेने के बाद भी ईश्वर को यह प्रश्न तो संगत रूप से पूछा ही जा सकता है कि इस ईश्वर को पा लेने का उद्देश्य क्या? धार्मिक व्यक्ति कह सकते हैं कि जीवन का लक्ष्य मोक्ष को पा लेना है। लेकिन मोक्ष का लक्ष्य?\nतो यह व्यर्थ प्रश्न है। व्यर्थ इसलिए है कि कोई भी उत्तर इसे खंडित नहीं करेगा। कोई भी उत्तर, ध्यान रखें! ऐसा मत सोचें कि कोई उत्तर तो होगा ही, जो इसे खंडित कर देगा। आपका उत्तर मुझे पता नहीं है, तो भी मैं कहता हूं, कोई भी उत्तर आप खोज लाएं, वह व्यर्थ होगा। क्योंकि यह प्रश्न पुनः सार्थक रूप से पूछा जा सकता है कि आप जो भी खोज लाए हैं एक्स, वाई, जेड, उसका उद्देश्य क्या है? इस बात को कहने के लिए कि यह प्रश्न व्यर्थ है, आपके उत्तर को जानना मेरे लिए जरूरी नहीं है। यह प्रश्न ही व्यर्थ है, क्योंकि इसका सार्थक रूप से कोई भी उत्तर नहीं दिया जा सकता। क्योंकि हर दिए गए उत्तर के बाद यह पुनः अपना सिर वैसे ही खड़ा कर लेता है।\nलेकिन जिसको हम बुद्धिमान आदमी कहते हैं, विचारशील आदमी कहते हैं, समझदार कहते हैं, वह निरंतर लोगों को समझाते हुए पाया जाता है कि व्यर्थ मत जीओ। जीवन में उद्देश्य लाओ। किसी चीज के लिए जीओ। देश के लिए जीओ, धर्म के लिए जीओ, सेवा के लिए जीओ, सत्य के लिए जीओ, परमात्मा के लिए जीओ। एक भूल भर मत करना, जीवन के लिए भर मत जीना; और सब चीजों के लिए जीना। क्योंकि वैसा आदमी यह मानने को राजी नहीं होगा कि जीवन अपना ही उद्देश्य है, पर्याप्त अपने में ही, उसे बाहर किसी उद्देश्य को खोजने की जरूरत नहीं है। क्योंकि वैसा आदमी कहेगा कि तब तो जीवन व्यर्थ हो गया; क्योंकि इसमें कोई प्रयोजन नहीं, कोई लक्ष्य नहीं। तब तो जीवन एक ऐसा रास्ता हो गया, जिसकी कोई मंजिल नहीं। क्योंकि उस आदमी ने मान ही रखा है कि रास्ते की मंजिल होनी ही चाहिए। यात्रा भी मंजिल हो सकती है, यात्रा ही मंजिल हो सकती है, ऐसा उसकी बुद्धि नहीं पकड़ पाती। और इसलिए वह मंजिल निर्मित करता चला जाता है। लेकिन कोई भी मंजिल मंजिल नहीं हो सकती, क्योंकि हम पुनः पूछ सकते हैं कि यह मंजिल किसलिए? यह मंजिल भी किस मंजिल को पाने के लिए?\nसोद्देश्य जीवन, प्रयोजन-सहित जीवन मन के लिए प्रीतिकर है, अहंकार के लिए भी। क्योंकि अहंकार अगर बिना उद्देश्य के जीए, तो अपने को भर नहीं सकता। इसलिए जितना बड़ा उद्देश्य होगा, उतना बड़ा अहंकार होगा। अगर आप अपने परिवार के लिए ही जी रहे हैं, तो आपके पास बहुत बड़ा अहंकार नहीं हो सकता। अगर आपको बड़ा अहंकार चाहिए, तो पूरे राष्ट्र के लिए जीएं। तब आपके पास विराट अहंकार होगा। अगर और बड़ा अहंकार चाहिए, तो पूरी मनुष्यता के लिए जीएं। अगर और बड़ा अहंकार चाहिए, तो पूरे ब्रह्मांड का केंद्र आप ही बन जाएं और पूरे ब्रह्मांड के लिए जीएं। तो जितना बड़ा उद्देश्य होगा, उतना बड़ा अहंकार हो सकता है; जितना छोटा उद्देश्य होगा, उतना छोटा अहंकार होगा।\nइसलिए बहुत मजे की बात है कि जो आदमी धन खोज रहा है, वह कभी उतना बड़ा अहंकारी नहीं हो सकता, जितना वह आदमी अहंकारी हो सकता है, जो ज्ञान खोज रहा है। जो आदमी पद खोज रहा है, वह उतना बड़ा अहंकारी नहीं हो सकता, जितना बड़ा वह हो सकता है, जो सेवा खोज रहा है। जितना बड़ा हो लक्ष्य! और बड़े लक्ष्य का अर्थ होता है कि जितनी बड़ी परिधि बनाता हो वह लोगों के आस-पास। और बड़े का यह भी अर्थ होता है कि जितना नॉन-काम्पिटीटिव हो, जितनी प्रतियोगिता कम हो।\nअगर आप धन खोज रहे हैं, तो बहुत प्रतियोगिता होगी, क्योंकि और लोग भी धन खोज रहे हैं। अगर आप सेवा खोज रहे हैं, तो कम प्रतियोगिता होगी, क्योंकि बहुत कम लोग सेवा खोज रहे हैं। अगर आप अपने लिए ही इज्जत चाहते हैं, तो प्रतियोगिता बहुत होगी, क्योंकि प्रत्येक अपने लिए इज्जत चाहता है। लेकिन अगर आप अपने राष्ट्र के लिए, अपने धर्म के लिए, अपनी जाति के लिए प्रतिष्ठा चाहते हैं, तो प्रतिस्पर्धा बहुत कम होगी। दूसरे राष्ट्रों की प्रतिस्पर्धा होगी, आपके राष्ट्र के भीतर कोई स्पर्धा नहीं होगी। आपका अहंकार सुगमता से निर्मित हो सकता है।\nतो जितना बड़ा लक्ष्य हो, उतनी सुगमता है अहंकार को मजबूत होने के लिए, बड़ा होने के लिए। अहंकार उद्देश्य की भाषा बोलता है। इसलिए हम एक-एक बच्चे को अहंकार की भाषा सिखाते हैं। बच्चे तो निरुद्देश्य जीते हैं; उद्देश्य हम सिखाते हैं। अगर एक बच्चा खेल रहा है, और हम उससे पूछें, किसलिए खेल रहे हो? तो बच्चे को हमारा प्रश्न समझ में ही नहीं आता। क्योंकि किसलिए का कोई अर्थ ही नहीं है; खेलना पर्याप्त है। हम तो खेलते भी हैं, तो किसलिए भीतर होता है कि किसलिए खेल रहे हैं। बच्चा खेल रहा है, तो खेलना अपने में इतना काफी है कि खेलने के बाहर कोई लक्ष्य नहीं है। खेलना ही आनंद है। खेलने से कुछ और मिलेगा, ऐसा नहीं, खेलने में ही मिल जाएगा। खेलना ही मिलना भी है। साधन और साध्य अलग नहीं हैं, एक ही हैं।\nलेकिन ऐसे बच्चे को जीवन के संघर्ष में नहीं उतारा जा सकता। तो ऐसे बच्चे को हमें खेल के बाहर निकालना पड़ेगा और सोद्देश्य क्रिया में लगाना पड़ेगा। उसे पढ़ना सिखाना पड़ेगा। पढ़ना इसलिए कि कल नौकरी मिल सकेगी। और पढ़ना इसलिए कि कल धन मिल सकेगा। हमें उसके जीवन को उस पटरी पर चलाना पड़ेगा, जहां लक्ष्य सदा कल होता है और काम आज। जहां साधन और साध्य अलग हो जाते हैं। साध्य सदा भविष्य में और साधन सदा वर्तमान में। तो फिर वह लड़का कल गणित पढ़ेगा। तब वह यह नहीं कह सकेगा कि मैं आनंद ले रहा हूं। वह कहेगा कि झेल रहा हूं तकलीफ, लेकिन कल आनंद मिलेगा उस आशा में। परीक्षा की तैयारी कर रहा हूं, क्योंकि परीक्षा के पार जीवन के संघर्ष में उतरने में सुविधा होगी।\nतो प्रत्येक बच्चे को हमें निकालना पड़ता है निरुद्देश्य जीवन से सोद्देश्य जीवन में। हमारी सारी शिक्षा की प्रक्रिया वही है। यह मजबूरी है, करना ही पड़ेगा। जीवन की जरूरत है यह। और अगर हम बच्चे को सोद्देश्य जीवन में न खींच पाएं, तो वह समाज का अंग नहीं बन पाएगा और शायद अपने को बचा भी नहीं पाएगा। शायद इस बचने की जो भयंकर प्रतियोगिता चल रही है, इसमें वह हार ही जाएगा, पराजित हो जाएगा, टूट जाएगा। इसमें वह बच नहीं सकता। इसलिए उसे खींचना पड़ेगा। यह जो सरवाइवल के लिए, बचने के लिए इतना युद्ध चल रहा है, उस युद्ध में उसको खड़े होने को भी कोई जगह नहीं है।\nजीसस ने अपने शिष्यों से कहा है कि क्यों तुम फिक्र करते हो रोटी की! फूलों को देखो; पक्षियों को देखो। न रोटी की चिंता है, न रोटी कमाने का कोई उपाय है; लेकिन भोजन तो मिलता है। इन खेत में खिले हुए लिली के फूलों को देखो! और खुद सम्राट सोलोमन भी अपनी श्रेष्ठतम वेशभूषा में इतना सुंदर न था। लेकिन ये न तो वस्त्र के लिए धागा बुनते हैं, न कपास उगाते हैं। फिर भी ये काफी सुंदर हैं। और निर्वस्त्र नहीं हैं।\nयह जीसस बिलकुल ठीक कह रहे हैं। जीसस वही बात कह रहे हैं, जो लाओत्से कह रहा है।\nलेकिन मजबूरी है। आदमी को खेत के लिली के फूलों की तरह नहीं छोड़ा जा सकता। और पक्षियों की तरह उसे अनाज भी नहीं मिल सकता। आदमी ने पशुओं के जगत से अपना संबंध तोड़ लिया है। उसने जिम्मेवारी ले ली है। उसे संघर्ष में जाना ही पड़ेगा।\nइसलिए यह बात सच है कि जीवन का कोई उद्देश्य नहीं है, फिर भी हमें प्रत्येक व्यक्ति को जीवन का उद्देश्य सिखाना पड़ता है। वह एक असत्य है, जो जीवन के लिए जरूरी है। एक नेसेसरी ईविल, एक अनिवार्य बुराई है, जो हमें आदमी को सिखानी पड़ती है। लेकिन उस बुराई के बाहर निकला जा सकता है। और पुनः उस बुराई के बाहर निकलना जीवन को बहुत गहन रूप से समृद्ध कर जाता है। फिर से बच्चे हो जाना जीवन को बहुत समृद्ध कर जाता है। और तब यह सारी दौड़ एक अभिनय हो जाती है। और भीतर गहरे में हम जानते हैं कि जीवन निरुद्देश्य है।\nनिरुद्देश्य का अर्थ? निरुद्देश्य का अर्थ है कि जीवन का प्रतिपल अपना उद्देश्य है। जहां हैं हम, जो हैं हम, वहीं परिपूर्णता जीवन की है। हम कल के लिए न जीएं, क्योंकि कल के लिए जीने में हम सिर्फ आज को खोते हैं। और जिस आज को हम खोते हैं, उसे हम पुनः फिर न पा सकेंगे। और जिस व्यक्ति को आज को खोने की आदत बन गई, वह कल को भी खो देगा। क्योंकि कल जब आज बनेगा, और ध्यान रहे, कल जब भी आएगा मेरे हाथ में, वह आज की शक्ल में आएगा। कल की शक्ल में तो कोई कल आता नहीं। जब कल मेरे पास आएगा, तो वह आज होगा। और आज को मैंने सदा ही कल के लिए कुर्बान करने की आदत बना ली है। तो मैं पूरे जीवन को कुर्बान करता जाऊंगा। और आखिर में पाऊंगा कि मौत के अतिरिक्त मेरे हाथ में कुछ भी नहीं बचा।\nहम सभी अपने जीवन को ऐसे ही खोते हैं। जिसे हम आज कह रहे हैं, यह भी तो कल कल था। लेकिन कल के दिन को हमने खोया था आज के लिए। आज को हम खोते हैं कल के लिए। कल को हम खोएंगे और आगे के लिए। और ऐसे हम समय को खोते चले जाएंगे। और एक दिन हम पाएंगे कि सिवाय आशाओं की राख के हमारे हाथ में कुछ भी छूट नहीं गया है। उद्देश्य तो कुछ पूरा नहीं हुआ, जीवन खो गया।\nएक क्षण से ज्यादा हमें उपलब्ध नहीं है। दो क्षण किसी को भी नहीं मिलते हैं एक साथ। एक क्षण मिलता है, बारीक क्षण। और वह क्षण भी कोई स्थिर बात नहीं है। दौड़ती हुई, भागती हुई, निरंतर शून्य में खोती हुई प्रक्रिया है। हाथ में आता नहीं कि छूट जाता है। उस क्षण को, लाओत्से कहता है, अगर हमने किसी भी साध्य के लिए समर्पित किया, तो हम जीवन से वंचित हो जाएंगे। वह साध्य कोई भी हो, चाहे क्षुद्र धन हो और चाहे श्रेष्ठ धर्म हो, इससे कोई अंतर नहीं पड़ता। चाहे इसी जमीन पर एक महल बनाने का लक्ष्य हो और चाहे स्वर्ग में महल को पा लेने की कामना हो! और चाहे यहीं किसी बड़े पद पर बैठ जाने की आकांक्षा हो और चाहे मोक्ष में सिद्धशिला पर विराजमान होने की वासना हो! इससे कोई अंतर नहीं पड़ता। कल की आकांक्षा जहर है, क्योंकि आज के जीवन को समाप्त कर जाती है।\nयह क्षण क्या अपने में ही नहीं जीया जा सकता? क्या यह क्षण अपने में ही पूरा नहीं माना जा सकता?\nइसका यह अर्थ नहीं है कि कल आपको ट्रेन पकड़नी है, तो आपको आज ही पकड़नी पड़ेगी। इसका यह भी अर्थ नहीं है कि आप कल पकड़ने वाली ट्रेन का टाइम-टेबल आज नहीं देख सकते हैं। इसका यह भी अर्थ नहीं है कि एक वर्ष में आपकी फैक्ट्री बन कर पूरी होगी, तो आज उसकी आप योजना नहीं कर सकते हैं। लोगों के मन में ऐसे सवाल उठते हैं कि फिर क्या होगा! कल का तो तय आज करना पड़ेगा कि कल सुबह मुझे पांच बजे उठ कर ट्रेन पकड़नी है। लेकिन इसे थोड़ा समझें, तो खयाल में आ जाएगा।\nजब आप इसे तय कर रहे हैं, तब तय करने की प्रक्रिया वर्तमान की प्रक्रिया है। अभी इस क्षण में तय कर रहे हैं। तो इस तय करने में इतना आनंद लें, जितना तय करने में लिया जा सकता है। और किसी भी चीज को तय करना अपने आप में आनंद है। किसी भी चीज को डिसीजन तक ले जाना अपने आप में आनंद है। इस आनंद को अभी लें कि आप कल सुबह पांच बजे उठने वाले हैं। यह इसी क्षण का निर्णय है। और इसको, इसी क्षण के निर्णय को पूरा हो जाने दें। कल सुबह पांच बजे उठने का आनंद लेना। आज के क्षण में पांच बजे उठने के निर्णय का आनंद लें।\nलेकिन आज का क्षण इसलिए परेशानी में बीत जाए कि कल सुबह पांच बजे उठना है और कल पांच बजे सुबह उठ कर और आगे की परेशानियां होंगी, हर क्षण आगे आने वाली परेशानी में बीत जाए, तो हम अस्तित्व से कभी संयुक्त नहीं हो पाते।\nनहीं, वर्तमान में रहने का यह अर्थ नहीं कि आप योजना न कर पाएंगे। वर्तमान में रहने का अर्थ इतना ही है कि योजना आपका जीवन नहीं है, जीना ही आपका जीवन है। और जीना अभी और यहीं, इसी क्षण संभव है, और किसी क्षण संभव नहीं है।\nतो एक तो है निरुद्देश्य जीवन उस आदमी का, जिसे हम मूढ़ कहते हैं। जो पड़ा है, धक्के खा रहा है, जहां भी जीवन धक्का दे दे, वहां चला जाएगा। प्रमाद से भरा हुआ, आलस्य में डूबा हुआ। जीवन को अपने हाथ में जिसने लिया ही नहीं है, जो हवा में उड़ते हुए एक पत्ते की भांति है। एक तो वह आदमी है, उसे हम कहें निरुद्देश्य जीवन।\nएक वह आदमी है, जो चौबीस घंटे दौड़ रहा है उद्देश्य को पाने के लिए। जिसको हम बुद्धिमान, समझदार आदमी कहते हैं। वह है सोद्देश्य जीवन, जो प्रतिपल खो रहा है आगे पल के लिए। जो हमेशा इनवेस्ट किए चला जा रहा है। आज के क्षण को कल के लिए लगा रहा है। कल के क्षण को परसों के लिए लगा रहा है। और आखिर में मर जाता है; दौड़ते-दौड़ते मर जाता है। शायद इस आदमी की बजाय तो वह जो निरुद्देश्य आदमी था, उसने भी कुछ झलक जानी हो।\nलेकिन लाओत्से उस आदमी के लिए नहीं कह रहा है। लाओत्से एक तीसरे आदमी की बात कर रहा है: उद्देश्य-मुक्त जीवन। वह एक तीसरा ही आदमी है। न तो वह आलसी है, न वह प्रमादी है। न वह जीवन से पलायन कर रहा है, न वह मुर्दे की भांति पड़ा हुआ है और जीवन की धारा उसके ऊपर से गुजरी जा रही है। नहीं, न तो वह पहले आदमी की तरह है, न वह दूसरे आदमी की तरह है कि पागल की तरह दौड़ रहा है। वह एक तीसरा ही आदमी है। जो दौड़ता भी है, तो किसी मंजिल के लिए नहीं; दौड़ने का हर कदम उसके लिए आनंद है। जो अगर दौड़ता भी है, तो दौड़ने में ही उसका आनंद है। जो कहीं पहुंचने के लिए नहीं दौड़ रहा है।\nइस तीसरे तरह के आदमी को कभी असफलता नहीं मिल सकती। यह कभी विफल नहीं हो सकता। और यह कभी संताप को उपलब्ध नहीं होगा। फ्रस्ट्रेशन, विषाद जिसे कहें, इसे कभी फलित नहीं होगा, क्योंकि इसने कभी कोई आशा ही नहीं बांधी है। इसने तो प्रत्येक क्षण को उसकी पूर्णता में जी लिया था, निचोड़ लिया था। यह किसी मंजिल के लिए नहीं दौड़ा, इसलिए कभी यह नहीं कहेगा खड़े होकर कि मेरी जिंदगी बेकार चली गई, मैं पहुंच नहीं पाया। क्योंकि इसने पहुंचने की कभी कोई कोशिश नहीं की।\nयह आदमी कहेगा, मैंने जीवन का क्षण-क्षण जी लिया है; पूरी तरह निचोड़ लिया है जीवन का रस। यह आदमी मृत्यु को भी आनंद से गले लगा लेगा। यह आदमी मृत्यु को भी जी सकेगा। इस आदमी के लिए मृत्यु भी जीवन की एक घटना होगी, जीवन का अंत नहीं। यह मृत्यु का भी रस, और मृत्यु का भी आलिंगन कर सकेगा। क्योंकि जो भी इसके सामने रहा है, इसने उसे जीया है। जो भी इसे मिल गया है, इसने उसे पूरा का पूरा भोगा है। इसने रत्ती भर उसे छोड़ा नहीं, आगे-पीछे का इसने हिसाब नहीं रखा है। दौड़ा यह भी बहुत, शायद उनसे ज्यादा दौड़ा, जो मंजिल बना कर दौड़ रहे थे। क्योंकि आपको खयाल हो, जब मंजिल का बोझ हो सिर पर, तो पैर भी भारी हो जाते हैं। और जब किसी लक्ष्य को बना कर कोई चलता है, तो चलना एक थकान हो जाती है।\nकभी आपने खयाल किया? आप सुबह जिस रास्ते पर घूमने निकलते हैं, दोपहर उसी रास्ते से दफ्तर के लिए भी जाते हैं। पैर भी वही होते हैं, रास्ता भी वही होता है, आकाश भी वही होता है। लेकिन सुबह जब आप घूमने निकले होते हैं, तो पैरों का नृत्य अलग होता है और प्राणों के गीत में भेद पड़ता है। उसी रास्ते से दोपहर आप दफ्तर के लिए जाते हैं। पैर भी वही, रास्ता भी वही। लेकिन अब एक मंजिल और है, कहीं पहुंचना है। सुबह घूमने गए थे, तब कहीं पहुंचना नहीं था, चलना ही काफी था।\nवह चलने का जो सुख था सुबह, वह इसी रास्ते पर दोपहर को क्यों नहीं मिल पाता है? और हो सकता है, आपके बगल में कोई आदमी चल रहा हो जो घूमने निकला हो, तो उसे अभी भी वही रस मिल रहा है। लेकिन सुबह घूमने में भी अगर किसी ने इसको रिलीजस डयूटी बना रखा हो, एक धार्मिक कृत्य बना रखा हो कि पांच बजे उठ कर घूमना ही है, अन्यथा पाप हो जाएगा, तो यह आदमी घूमने में भी सुख को खो देगा। इसका घूमना भी एक कर्तव्य है, करना है। यह घूमेगा भी ऐसे, जैसे दफ्तर जा रहा है, दूकान जा रहा है। यह घूमने से लौटेगा भी ऐसे कि ठीक है, एक काम से छुटकारा मिला, एक काम पूरा कर लिया है।\nजहां उद्देश्य है, वहां भार हो जाता है। जहां उद्देश्य नहीं है, वहां निर्भार दशा उत्पन्न हो जाती है। और जितना निर्भार हो व्यक्ति, उतनी आनंद की संभावना बढ़ती है। और जितना भारग्रस्त हो, उतना जीवन एक बोझ और किसी तरह गुजारने जैसा हो जाता है। हम प्रत्येक चीज को कर्तव्य बना लेते हैं, खेल नहीं। और लाओत्से को समझेंगे, तो लाओत्से यह कह रहा है कि पूरा जीवन एक खेल है। हम खेल को भी कर्तव्य बना लेते हैं। हम अगर खेलने भी बैठते हैं, तो हमारी आंखें और हमारे चेहरे पर जो सिकुड़न होती हैं, वे काम की होती हैं।\nइसलिए अगर दो लोग ताश खेलते हैं, तो अकेले ताश खेलने में सुख नहीं आता, जब तक वे कुछ रुपए दांव पर न लगा लें, थोड़े ही सही। क्योंकि रुपए लगाते से ही खेल काम बन जाता है; रुपए लगाते से ही उद्देश्य आ जाता है खेल में। चाहे वह करोड़पति क्यों न हो, वह एक रुपया लगा कर उद्देश्य पैदा कर लेगा। एक रुपया मिलने से कुछ मिलने वाला नहीं, लेकिन फिर भी उद्देश्य हो गया। अब खेल में रस आ जाएगा, जान आ जाएगी। खेल अपने में काफी नहीं था। एक रुपए ने आकर खेल को भी प्राण दे दिए। रुपया हमारी इतनी भारी आत्मा हो गई है कि उसे खेल में भी न डालें, तो खेल भी बेकार है। धंधा बन जानी चाहिए हर चीज।\nउद्देश्य का अर्थ है कि प्रत्येक काम किसी और चीज के लिए किया जा रहा है। रस उस चीज के पाने में है; यह काम तो एक मजबूरी है। अगर बिना काम किए वह मिल जाए, तो हम इस काम को तत्क्षण छोड़ देंगे। चूंकि बिना काम किए लक्ष्य नहीं मिलता, इसलिए काम हमें करना पड़ता है। तो हम खेल को भी व्यवसाय बनाते हैं। हम प्रेम को भी काम में रूपांतरित कर लेते हैं। मां अपने बेटे की सेवा कर रही है, तो उसको भी कर्तव्य बना लेती है। पति अपनी पत्नी के लिए अगर श्रम कर रहा है, तो उसको भी कर्तव्य बना लेता है।\nलोग मेरे पास आते हैं, वे कहते हैं, गृहस्थी है, कर्तव्य को निभाना है।\nअगर कर्तव्य को निभाना है, तो गृहस्थी है कहां? घर नहीं है, वहां भी दूकान है। घर का तो मतलब ही यह होता है कि वह हमारा आनंद है। अगर पति इसलिए काम कर रहा है कि ठीक है, एक पत्नी पाल ली है पीछे, तो कर्तव्य है। और मां अगर बेटे को इसलिए दूध पिला रही है कि ठीक है, भाग्य में था, पैदा हो गया है, तो काम पूरा कर लेना है। लेकिन हमारे जो सोद्देश्य ढंग हैं जीवन के, वे सभी चीजों पर ऐसी काली छाया डाल देते हैं। कुछ भी चीज खेल नहीं है। किसी भी चीज में हम इतने मुग्ध नहीं हो जाते कि पार की चिंता छोड़ दें। एक क्षण को भी हम वहां नहीं हो पाते जहां हम हैं; सदा मन कहीं और होता है।\nलाओत्से कहता है, "जनसमूह के प्रति प्रेम प्रदर्शित करने, शासन की व्यवस्था की प्रक्रिया में, अनुशासन में, सोद्देश्य कर्म के बिना क्या अग्रसर नहीं हुआ जा सकता है?'\nवह कहता है, एक सम्राट भी शासन की व्यवस्था को क्या एक खेल नहीं बना सकता है? बना तो भिखारी भी नहीं पाता। लाओत्से कह रहा है, एक सम्राट भी चाहे तो शासन के विराट कर्म को भी एक खेल बना सकता है। उद्देश्य को छोड़ दे।\nहमें तत्काल लगता है कि अगर उद्देश्य को छोड़ दें, तो हम बैठ जाएंगे। फिर हम कुछ करेंगे ही क्यों? उद्देश्य को हमने छोड़ा कि हमें लगता है करना ही खो जाएगा। क्योंकि हमने सदा ही उद्देश्य के लिए किया है। निरुद्देश्य हमने जीवन में कभी कुछ नहीं किया। या अगर कभी कुछ किया हो, कभी कोई छोटा सा कृत्य भी निरुद्देश्य किया हो, तो लौट कर उसका स्मरण करें।\nनिरुद्देश्य! कोई नदी में डूबता हो, और आपने घाट पर खड़े होकर इतना भी न सोचा हो कि जीवन को बचाना मेरा कर्तव्य है, कूद पड़े हों क्षण में, बिना सोचे, बिना विचारे, बिना किसी उद्देश्य के, बिना सोचे कि हिंदू है कि मुसलमान है, बचाएं कि न बचाएं, अपना है कि पराया है, कि पीछे काम पड़ेगा कि नहीं काम पड़ेगा, कुछ भी न सोचा हो, बस कोई डूबता था और सहज-स्फूर्त आपके प्राणों में छलांग लग गई हो और आप कूद कर उसे बचा लिए हों, तो आपको एक झलक मिल सकती है आनंद की।\nलेकिन हम ऐसे हैं कि अगर ऐसा कोई मौका भी मिल जाए, तो हम उसे बहुत शीघ्र नष्ट कर लेंगे, बहुत शीघ्र नष्ट कर लेंगे। अगर हम एक आदमी को किसी तीव्र प्रेरणा के क्षण में, सहज क्षण में कूद कर बचा भी लें, तो बचाते से ही हम उद्देश्य में पड़ जाएंगे। बचाते से ही, किनारे पर लगते से ही हम सोचने लगेंगे कि यह आदमी धन्यवाद दे रहा है कि नहीं दे रहा है? अखबार में खबर छपेगी कि नहीं छपेगी? कोई देखने वाला आस-पास है या नहीं है? काश, हम थोड़ी देर को भी बिना उद्देश्य के किसी कर्म में डूब जाएं, तो वही कर्म ध्यान बन जाता है।\nलेकिन हम तो ध्यान भी करते हैं, तो उद्देश्य से करते हैं। मेरे पास लोग आते हैं, वे कहते हैं, ध्यान करने से जीवन में सफलता तो मिलेगी न!\nजीवन की सफलता और ध्यान?\nवे पूछते हैं कि आर्थिक हालत खराब जा रही है, ध्यान करने से प्रभु की कृपा तो उपलब्ध होगी न!\nतो ध्यान भी एक इनवेस्टमेंट है। और ध्यान भी उनके धंधे का एक हिस्सा है। ध्यान भी! हम सोच ही नहीं सकते कि उद्देश्य से ध्यान का कोई संबंध नहीं है। यह भी कहना गलत है कि ध्यान से आनंद मिलेगा। यह भी कहना गलत है। हालांकि इसका यह अर्थ नहीं कि ध्यान से आनंद नहीं मिलता है। ध्यान से ही आनंद मिलता है। लेकिन यह भी कहना गलत है कि ध्यान से आनंद मिलेगा। क्योंकि जो आनंद के लिए ध्यान करेगा, वह ध्यान कर ही नहीं पाएगा। ध्यान के लिए ही जो ध्यान करेगा, उसे आनंद जरूर मिल जाता है। कर्म के लिए ही जो कर्म में उतर जाता है, प्रत्येक कृत्य को ही जो उस क्षण में पूरा बना लेता है और स्वयं को पूरा डुबा देता है, पीछे कोई बचता ही नहीं है, उसका पूरा जीवन ही ध्यान हो जाता है।\nलाओत्से कहता है, एक सम्राट भी चाहे तो विराट जनसमूह के प्रति प्रेम, बड़े राज्य की व्यवस्था, इसको भी खेल बना सकता है। इसको भी बिना उद्देश्य के जी सकता है। लेकिन वह प्रश्नवाचक उसका वक्तव्य है।\nवह कहता है, "जनसमूह के प्रति प्रेम प्रदर्शित करने में और शासन के व्यवस्थापन की प्रक्रिया में क्या वह सोद्देश्य कर्म के बिना अग्रसर नहीं हो सकता? क्या वह स्वर्ग के अपने दरवाजे (नासारंध्र) को खोलने और बंद करने में एक स्त्रैण पक्षी की तरह काम नहीं कर सकता? जब उसकी मेधा सभी दिशाओं की ओर अभिमुख हो, तो क्या वह ज्ञानरहित होने जैसा नहीं दिख सकता?'\nये प्रश्न इसलिए उठा रहा है लाओत्से, वह जो कहना चाहता है, वह बहुत स्पष्ट है, लेकिन प्रश्न के साथ कहना चाहता है। क्योंकि हम जैसे हैं, बहुत संदिग्ध मालूम पड़ता है लाओत्से को भी कि हम निरुद्देश्य हो सकेंगे। लेकिन हो सकते हैं। होने का रास्ता क्या है? और होने से क्या फलित होगा? होने से क्या घटित होता है?\nतो तीन बातें समझ लें।\nएक: जीवन अपने में ही अपना लक्ष्य है; जीवन के पार कोई भी लक्ष्य नहीं है। कितना ही हमारे मन को कठिनाई होती हो यह बात स्वीकार करने में, यह तथ्य है। इसलिए ऐसा सोचें ही मत कि किसलिए जीएं; ऐसा सोचें कि कैसे जीएं। और जैसे ही उद्देश्य हटता है, प्रश्न बदल जाते हैं। जब तक उद्देश्य होता है, हम पूछते हैं, किसलिए जीएं? जैसे ही यह समझ में आ जाए कि जीवन ही अपना लक्ष्य है, वैसे ही प्रश्न का रुख बदल जाएगा। तब हम यह नहीं पूछेंगे, किसलिए जीएं? हम पूछेंगे, कैसे जीएं?\nकैसे से विज्ञान का जन्म होता है--हाऊ? कैसे से योग का जन्म होता है। किसलिए जीएं, इससे हवाई दर्शनशास्त्र, मेटाफिजिक्स का जन्म होता है। फिर हजारों लोग उत्तर देने वाले मिल जाते हैं कि इसलिए जीएं, क्योंकि जीवन के पार एक मोक्ष है और जीवन के पार एक परमात्मा। लेकिन तब सब चीजें जीवन के पार होती हैं; यहां कुछ भी नहीं होता। तब सभी चीजें कब्र के बाद होती हैं; यहां कुछ भी नहीं होता। और जिस व्यक्ति के भी जीवन में कब्र के बाद की तस्वीर बहुत महत्वपूर्ण हो जाए, उसका यह जीवन एक लंबी कब्र बन जाएगा। क्योंकि इस जीवन में कुछ पाने योग्य बचता नहीं, कुछ पाने योग्य बचता नहीं।\nइस सारी जमीन पर तथाकथित धर्मों के कारण एक जीवन-निषेध का अंधकार फैल गया; एक लाइफ-निगेशन का। जीवन बेकार है। पार कहीं लक्ष्य है, उसे पाना है। और हमें पता नहीं कि यह उद्देश्य पूछने वाले लोगों को अगर मोक्ष भी मिल जाए, तो एकाध दिन भला ही ये यहां-वहां टहल कर दर्शन करें मोक्ष का, तत्काल पूछेंगे कि उद्देश्य क्या है? इस मोक्ष में भी होने से क्या होगा? क्योंकि जिन्होंने सदा यही पूछा है, वे मोक्ष से भी यही सवाल उठाएंगे: कि मान लिया कि यहां शांति है, सुख है; लेकिन फायदा क्या है? इससे मिलेगा क्या? यह क्रानिक क्वेश्चनिंग है, यह जो बीमारी है, स्थायी है। इसको बदल नहीं सकते। यह आदमी कहीं भी पहुंच जाए, यह पूछेगा ही।\nमैंने सुना है, मार्क ट्वेन की आदत थी कि जब भी उससे कोई सवाल करे, तो वह जवाब हमेशा सवाल में ही देता था। आप कुछ पूछें, तो वह जो उत्तर देगा, वह एक सवाल होगा। अगर आप उससे पूछें कि आपका नाम क्या है? तो वह नाम नहीं बताएगा, वह पूछेगा कि नाम पूछने का प्रयोजन क्या है? सवाल से सदा ही दूसरे सवाल को वह उठाता था। सुना है मैंने कि अमरीकी प्रेसीडेंट से वह मिलने गया था। अमरीकी प्रेसीडेंट ने उससे पूछा कि मार्क ट्वेन, सुना है मैंने कि तुम हर सवाल के जवाब में पुनः सवाल खड़ा करते हो! मार्क ट्वेन ने कहा, क्या अब भी मैं ऐसा करता हूं? क्या अब भी मैं ऐसा करता हूं, उसने पूछा। क्रानिक! उसे भी पता नहीं कि वह क्या कह रहा है। उसे भी शायद बाद में ही पता चला होगा कि मैंने फिर सवाल ही खड़ा किया है।\nयह जो उद्देश्य को पूछने वाली वृत्ति है, यह रुग्ण है। सच तो यह है कि हमारे रोगी चित्त की गवाह है। जब जीवन में आनंद होता है, तो हम नहीं पूछते कि किसलिए?\nकभी आपने खयाल किया है, हम सदा पूछते हैं, लोग पूछते हैं, मेरे पास आते हैं, वे कहते हैं, एक बच्चा जन्म से ही अंधा पैदा हुआ, क्यों? वे यह कभी नहीं कहते मुझसे आकर कि इतने बच्चे जन्म से ही अंधे पैदा नहीं हुए, क्यों? अगर कोई आदमी बीमार होता है, तो वह पूछता है, बीमारी क्यों है? स्वस्थ होता है, तो कभी नहीं पूछता कि स्वास्थ्य क्यों है? एक आदमी जब भी सुख में होता है, तो कभी नहीं पूछता कि जगत में सुख क्यों है? और जब दुख में होता है, तो पूछता है, जगत में दुख क्यों है? पांच हजार साल के लिखित प्रश्न हमारे पास हैं उपलब्ध। एक भी आदमी ने नहीं पूछा कि जगत में सुख क्यों है? बुद्ध भी यही पूछते हैं कि जगत में दुख क्यों है? और हर आदमी यही पूछता है कि जगत में दुख क्यों है?\nतो जब भी कोई आदमी पूछता है कि जीवन का उद्देश्य क्या है, तो वह यह पूछ रहा है कि जीवन क्यों है? इसका मतलब ही यह है कि सारा जीवन उसने दुख से भर लिया है। अन्यथा वह कभी न पूछता कि जीवन का उद्देश्य क्या है? जीवन क्यों है? वह जीता; और जीना पर्याप्त होता। लेकिन स्थिति ऐसी है कि जीवन हमने दुख से भर लिया है; इसलिए यह सवाल उठता है।\nलाओत्से कहता है कि क्या एक सम्राट भी बिना उद्देश्य के नहीं जी सकता? क्योंकि सम्राट को तो, जीवन में जो भी पाने योग्य है, वह मिल गया है। इसलिए वह सम्राट की बात कर रहा है। अगर एक भिखारी से कहे, तो भिखारी कहेगा, बिना उद्देश्य के कैसे जी सकता हूं? अभी एक मकान भी मेरे पास नहीं। इसलिए उसकी बात छोड़ दे रहा है। एक सम्राट की बात उठा रहा है, कि क्या एक सम्राट भी बिना उद्देश्य के नहीं जी सकता? उसके पास सब है, जो भी मिल सकता था। लेकिन वह भी बिना उद्देश्य के नहीं जी सकता। क्यों? क्योंकि चीजों से उद्देश्य का कोई संबंध नहीं है। उद्देश्य से जीने की बीमारी हमारे मन की बीमारी है। सब मिल जाए, तो भी मन पूछता है कि क्यों? किसलिए? पूछता ही चला जाता है।\nइसलिए बहुत अजीब घटना घटती है। गरीब आदमी इतना दुखी कभी नहीं होता, जितना अमीर आदमी दुखी हो जाता है। और अगर अमीर होकर भी कोई दुखी न हुआ हो, तो समझना कि अभी गरीब है। अमीर होने का लक्षण ही यही है कि आदमी इतना दुखी हो जाए कि दुख से बचने का कोई उपाय न सूझे। अमीर होने का मतलब ही यही है कि वे सब चीजें मिल गईं जिनसे आशा थी कि सुख मिलेगा, और सुख नहीं मिला। सब चीजें इकट्ठी हो गईं और आदमी बीच में खड़ा है। और अब कुछ पाने को भी नहीं बचा। और जो पाना चाहा था, वह मिला भी नहीं। तब दुख का जन्म होता है। गरीब आदमी कष्ट में रहता है, दुख में कभी नहीं। कष्ट का मतलब होता है, कोई चीज की कमी है। कष्ट हमेशा अभाव से होता है। रोटी नहीं है, पेट खाली है, तो कष्ट होता है। दुख होता है, जब पेट भरा होता है और भरेपन का बिलकुल अनुभव नहीं होता। सोने को बिस्तर नहीं है, तो कष्ट होता है। दुख तब होता है, जब बिस्तर तो श्रेष्ठतम उपलब्ध है और सोना मुश्किल हो गया। कष्ट होता है अभाव से, दुख होता है भाव से। कष्ट होता है किसी चीज की कमी से, और दुख होता है किसी चीज के होने से। कष्ट गरीब आदमी का हिस्सा है, दुख अमीर आदमी का हिस्सा है। तो जब दुख हो तो समझना चाहिए आदमी अमीर हुआ।\nयह दुख क्या है? यह दुख यही है कि जब तक हम दौड़ते रहते हैं, दौड़ते रहते हैं, लगता है कोई चीज पाने को मंजिल है, तो जीवन में रस मालूम होता है। इसलिए गरीब आदमी की जिंदगी में एक रस होता है। क्योंकि उद्देश्य दूर होते हैं--कल, भविष्य में, जन्म के बाद। मनोवैज्ञानिक कहते हैं कि परलोक की कल्पना गरीब का संतोष है। थोड़ी दूर तक सच है। क्योंकि गरीब को अगर जीना हो, तो परलोक की कल्पना के बिना वह जी नहीं सकेगा। दौड़ेगा कैसे? उठेगा कैसे? चलेगा कैसे? और अगर परलोक हटा दो, तो फिर कोई समाजवाद, कोई साम्यवाद, कोई उटोपिया, इसी जमीन पर; लेकिन कल। नहीं तो गरीब आदमी जीएगा कैसे? कोई न कोई कल चाहिए, चाहे परलोक में हो वह सपने का लोक, और चाहे जमीन पर हो; लेकिन कल। तो गरीब आदमी दौड़ लेता है--लक्ष्य, उद्देश्य। लेकिन अगर सभी उद्देश्य पूरे हो जाएं और सभी लक्ष्य उपलब्ध हो जाएं, तो पहली दफे पता चलेगा कि यह तो दौड़ बिलकुल बेकार हो गई। उद्देश्य सब पूरे हो गए, मंजिल सामने आ गई; और हाथ में कुछ भी नहीं है।\nइसलिए आज अगर समृद्ध देशों में समृद्ध देशों के दार्शनिक अर्थहीनता, मीनिंगलेसनेस की बात करते हैं, तो विचारणीय है। चाहे सार्त्र, चाहे कामू, चाहे कोई और, हाइडेगर, वे सभी पश्चिम के विचारशील लोग एक ही बात कर रहे हैं कि जीवन बिलकुल अर्थहीन है। यह अर्थहीनता जीवन की नहीं है, यह हमने अर्थहीनता अपने हाथ से पैदा की है। क्योंकि हमने जीवन को सोद्देश्य जीने की कोशिश की है। अब उद्देश्य पूरे हो गए हैं और अर्थ हाथ में नहीं आया, इसलिए हम परेशान हैं।\nजब भी कोई आदमी कहता है मैं बिलकुल निराश हो गया, तो समझना कि उसकी आशा के कारण ही हुआ है। जिस आदमी ने आशा नहीं बांधी, वह निराश कभी नहीं होता। आप मुझे आकर कभी निराश नहीं कर सकते, क्योंकि मैं आपसे कोई आशा ही नहीं बांधता। तो आप कुछ भी करें, कुछ भी व्यवहार करें, आप मुझे निराश नहीं कर सकते। क्योंकि मैंने पहली भूल ही नहीं की, आपके हाथ में वह ताकत ही नहीं दी। मैंने कभी आपसे कोई आशा नहीं बांधी। लेकिन मैं आपसे आशा बांध लूं, छोटी, सस्ती आशा बांध लूं कि रास्ते पर निकलेंगे तो कम से कम हाथ जोड़ कर नमस्कार करेंगे, तो भी आप मुझे निराश कर सकते हैं। आप मेरे मालिक हो गए। आज निकले रास्ते पर और आपने मुंह दूसरी तरफ कर लिया और नमस्कार नहीं किया, तो मेरी छाती में छुरे का घाव हो जाएगा। निराश हो गया मैं। तब मैं कहूंगा, जीवन बिलकुल बेकार है। इस आदमी पर इतना भरोसा किया था और यह नमस्कार तक नहीं कर रहा है! अगर आशा बांधी, तो निराशा हाथ लगती है; अगर उद्देश्य बनाया, तो एक दिन निरुद्देश्यता के गङ्ढे म? गिर जाना पड़ता है।\nलाओत्से कहता है, बनाओ ही मत, जीवन को जीओ बिना उद्देश्य के। और तब विषाद तुम्हारे भाग्य में कभी भी फलित नहीं होगा। तब तुम प्रतिक्षण ताजे और नए और आनंद से भरपूर हो सकोगे।\nतो पहली तो बात, बड़ा विरोध लाओत्से का है उद्देश्य से। छोड़ दो उद्देश्य। मांगो ही मत भविष्य से कुछ। फिर भविष्य जो भी दे देगा, अनुग्रह है। मांगो ही मत। मांगा कि उपद्रव शुरू हो जाता है। और हम सब मांगते हैं। इसलिए हमारा पूरा जीवन एक उपद्रव हो जाता है। संबंध हों, तो हम मांगते हैं। अगर मैं किसी से प्रेम करूं, तो मांगता हूं। कल सुबह से फिर ललचाई आंखों से देखता हूं कि उसका प्रेम मुझे मिले। तब सब दुख हो जाता है। आदर, तो आदर मांगने लगता हूं। दया, तो दया मांगने लगता हूं। जो भी मेरी मांग है, वही फिर मुझे विषाद में गिराती चली जाती है।\nऔर विषाद में गिर कर मैं मांगना बंद नहीं करता; मजे की बात यह है। अगर मैं आपसे नमस्कार मांगता था और आपने नहीं दी, तो इससे मैं यह नहीं सोचता कि मांगना ही बंद कर दूं। क्यों गुलाम बनता हूं? नहीं, मैं किसी दूसरे से मांगना शुरू कर देता हूं। कि यह आदमी गलत साबित हुआ, तो कोई दूसरा आदमी सही साबित होगा। लेकिन मेरी पुरानी आदत जारी रहती है। अगर मेरा प्रेम एक जगह असफल होता है, तो मैं दूसरे व्यक्ति से प्रेम करना शुरू कर देता हूं। अगर एक सीढ़ी पर मुझे रास्ता नहीं मिलता, तो मैं दूसरी सीढ़ी से अहंकार की खोज कर लेता हूं। अगर एक तरफ महत्वाकांक्षा टूटती है, तो मैं दूसरे मार्ग खोज लेता हूं। लेकिन मैं यह कभी नहीं सोचता कि क्या ऐसा भी नहीं हो सकता--लाओत्से यही कहता है--क्या ऐसा नहीं हो सकता कि बिना उद्देश्य के कोई जीए?\nहो सकता है। कठिन है, क्योंकि हमारा सारा शिक्षण उद्देश्य का है। कठिन है, क्योंकि हमारी पूरी संस्कृति उद्देश्य सिखाती है। कठिन है, क्योंकि समाज हमें बनाता ही उद्देश्य के लिए है। बाप के जो-जो उद्देश्य अधूरे रह गए, वह अपने बेटे की छाती में आरोपित कर जाता है। मां के जो-जो उद्देश्य अधूरे रह गए, वह उसकी बेटी में बीज डाल जाती है। मनसविद कहते हैं कि हर बेटा अपने बाप की निराशाओं-आशाओं का फिर से विस्तार करता है। हर बाप मरते दम तक, आखिरी दम तक इसी कोशिश में रहता है कि जो काम वह नहीं कर पाया, उसका बेटा पूरा कर जाए। आशाएं हमारी टूटती नहीं हैं। हम उन आशाओं को शाश्वत करना चाहते हैं।\nइसलिए पुराने शास्त्र तो कहते हैं कि जिसका बेटा नहीं हुआ उसका जीवन बेकार है। बड़े मजे की बात है। जीवन अपना है, लेकिन बेटे के न होने से बेकार हो जाएगा। क्यों? क्योंकि अगर बेटा न हुआ, तो तुम्हारी अधूरी आकांक्षाओं का क्या होगा? तुम किसके कंधे पर सवार होकर शाश्वत की यात्रा पर निकलोगे? इसलिए बेटा तो होना ही चाहिए। तो अपना भी न हो, तो उधार भी लिया जा सकता है, गोद भी लिया जा सकता है। लेकिन मेरी अधूरी, दुष्पूर आकांक्षाओं को कोई तो अपने कंधे पर लेकर चले! मैं नहीं रहूंगा, लेकिन मेरी आशाएं--आश्चर्य है, मैं भी नहीं रहूंगा, फिर भी मेरी आशाएं बनी रहें।\nलाओत्से कहता है, तुम भले रहो, आशाओं को जाने दो। और हम ऐसे हैं कि हम भला मिट जाएं, लेकिन हमारी आशाएं न मिटें।\nबेटों को मरते वक्त बाप कह जाते हैं कि ध्यान रखना अपने वंश की परंपरा का। उसी के अनुसार चलना। जो नहीं हम कर पाए, तुम करके दिखाना। आश्चर्य है, तुम भी कोरे गए, तुम व्यर्थ गए, तुम बेटे को भी व्यर्थ किए जा रहे हो! लेकिन हर बाप अपने रोगों को अपने बेटे को दे जाता है। हर पीढ़ी अपनी बीमारियां बड़ी सुविधा से, बड़ी व्यवस्था से नई पीढ़ी को सौंप जाती है धरोहर में। और इसलिए हर नई पीढ़ी और ज्यादा बीमार होती चली जाती है।\nलोग कहते हैं, कलियुग कैसे आया? कलियुग आने का ढंग है यह। अगर दस हजार साल से हर बाप अपनी बीमारी बेटे को देता चला जा रहा है, तो बीमारियां तो बढ़ती चली जा रही हैं। और बेटे की ताकत! तो बीमारियों का ढेर होता चला जा रहा है। यह कलियुग आता है तुम्हारे सतयुग की सारी बीमारियों का संग्रह है। दशरथ राम को दे गए होंगे। राम लव-कुश को दे गए होंगे। और चला आ रहा है। तो एक-एक बेटे की छाती पर भारी पहाड़ इकट्ठे हो गए हैं। और उन पहाड़ों के नीचे वह दबा जा रहा है। लेकिन बाप देना चाहता है, क्योंकि अधूरी आशा अभी भी टिमटिमाती रहती है कि शायद कोई पूरा कर ले, मेरे खून का कोई हिस्सा पूरा कर ले।\nलाओत्से कहता है कि क्या यह नहीं हो सकता कि तुम उद्देश्य से जीयो ही मत; तुम सिर्फ जीओ!\nतथाकथित महात्मागण कहेंगे, वैसा जीवन तो पशुओं जैसा हो जाएगा, तो पशुओं जैसा हो जाएगा। एक अर्थ में वे ठीक कहते हैं और एक अर्थ में गलत कहते हैं। एक अर्थ में पशुओं जैसा हो जाएगा, क्योंकि पशु क्षण में ही जीते हैं। कल का उन्हें पता नहीं। टाइम कांशसनेस तो पशु को समय की कोई कल्पना नहीं होती। इसलिए वह जोड़ भी नहीं सकता। अतीत का भी स्मरण नहीं रख सकता ज्यादा। भविष्य का भी बहुत खयाल नहीं रख सकता। बहुत छोटा सा उसका समय का दायरा है। वह उसी में जीता है।\nएक अर्थ में तो वे ठीक कहते हैं कि ऐसा व्यक्ति, जो निरुद्देश्य जीता है, पशु की तरह हो जाएगा। लेकिन एक अर्थ में बिलकुल गलत कहते हैं। क्योंकि ऐसा जो व्यक्ति है, वह इसलिए नहीं क्षण में जीता कि उसे कल का पता नहीं है। उसे कल का पूरी तरह पता है, आपसे ज्यादा पता है; इसीलिए वह क्षण में जीता है। उसे पता है कि कल सिवाय विषाद के कुछ भी नहीं लाता। उसे पता है कि कल तक खींचने की कोई जरूरत नहीं है। इसलिए नहीं कि उसे समय का पता नहीं है, कि उसकी कोई समय की धारणा में कमी है। सच तो यह है कि समय का उसे इतना पता है कि समय उसे धोखा नहीं दे सकता। तो एक अर्थ में तो वह पशु जैसा जीएगा, पशु जैसा सरल हो जाएगा। वैसे आदमी की आंख में गाय की आंख जैसी झलक आ जाएगी। एक अर्थ में तो वह ऐसा हो जाएगा। और दूसरे अर्थ में वह परमात्मा जैसा हो जाएगा, क्योंकि समय उसे धोखा नहीं दे सकता।\nलेकिन कठिनाई है। मैं अभी एक जैन मुनि विद्यानंद की एक छोटी सी किताब देख रहा हूं--समय का मूल्य। तो जैसा साधारण बुद्धि कहती है, एक क्षण को भी व्यर्थ मत खोओ, क्योंकि समय बहुत मूल्यवान है। इसलिए व्यर्थ मत खोओ, उस समय से कुछ कमाओ, अर्जित करो। दुकानदार ऐसी बात कहे, समझ में आता है। दुकानदार लिखे ही रहता है, टाइम इज़ वेल्थ; वह लिखे रहता है, समय धन है। लेकिन एक मुनि भी यही कहता है कि समय धन है, खोओ मत। इसको मोक्ष पाने में लगाओ, इसको आत्मा की खोज में लगाओ, इसको पुण्य में लगाओ। देखो, समय खो न जाए! क्योंकि समय लौट कर नहीं आएगा। लेकिन किसी चीज को पाने में लगाओ, अन्यथा खो गया, मतलब यह है। किसी चीज को पाने में लगाओ, अन्यथा खो गया। अगर कुछ न पाया, तो खो गया।\nलाओत्से जो कह रहा है, वह गहरी धार्मिक बात है। वह दुकानदार की भाषा नहीं है।\nऔर असल में, जो साधु दुकानदारों को प्रभावित कर पाते हैं, उसका कारण कुल इतना ही होता है कि भाषा दोनों की एक ही होती है। नहीं तो प्रभावित भी नहीं कर सकते। दुकानदार भी सिर हिलाता है कि बिलकुल ठीक कह रहे हैं, टाइम इज़ वेल्थ, समय धन है, बिलकुल है। अब रह गई बात इतनी कि उस धन की परिभाषा क्या करें। इसी जमीन में तिजोरी भरने को धन कहें कि पुण्य को धन कहें, यह परिभाषा की बात है। लेकिन समय धन है। और जिसने गंवाया, वह बेकार गया। कमाओ, समय को नियोजित करो और कुछ कमाओ, किसी उद्देश्य पर समर्पित करो, तो ही तुम धनी हो पाओगे। चाहे तिजोरी वाले धनी, चाहे पुण्य वाले धनी, लेकिन धनी तुम तब ही हो पाओगे, जब समय को तुम धन में बदल लो।\nलाओत्से कहता है, समय को बदलना ही मत धन में। समय जीवन है, तुम उसे जी लो। तुम उसमें डूब जाओ। तुम उसमें नहा लो। तुम उससे कुछ आगे पाने की चेष्टा मत करो। अभी, अभी इसी समय तुम उसमें इतने लीन हो जाओ कि तुम और तुम्हारे समय में कोई फासला न रह जाए। समय धन नहीं है, समय जीवन है। और समय से कुछ भी नहीं कमाया जा सकता, क्योंकि समय स्वयं ही अपना लक्ष्य है। जो समय से कमाने जाएगा, वह दरिद्र भिखारी की तरह मरेगा। जो समय को जीएगा अभी और यहीं, वह सम्राट हो जाएगा। सम्राट हो जाएगा इसलिए कि हर क्षण जीकर जीवन की संपदा, जीवन का रस, जीवन की अनुभूति प्रगाढ़ हो जाएगी। वह जीवंत से जीवंत होता चला जाएगा, उसका जीवन निखरता चला जाएगा। हर क्षण समय का उसके जीवन की तलवार पर और धार रख जाएगा। और उसके जीवन की सुरा और सघन, और गहन हो जाएगी। और उसके जीवन का नृत्य और कुशल, और आनंदपूर्ण हो जाएगा। लेकिन यह हो जाएगा यहीं और अभी--एक।\nऔर दूसरा, लाओत्से कहता है कि क्या वह स्वर्ग के अपने दरवाजे को खोलने और बंद करने की प्रक्रिया में एक स्त्रैण पक्षी की तरह काम नहीं कर सकता?\nइसे थोड़ा समझना पड़े। एक तो पुरुष चित्त के काम करने का ढंग है और एक स्त्रैण चित्त के काम करने का ढंग है। लाओत्से स्त्रैण चित्त के पक्ष में है। एक पुरुष चित्त के काम करने का ढंग है; पुरुष चित्त के काम करने का ढंग है आक्रमण, एग्रेशन। पुरुष से मतलब नहीं है, यह सिर्फ प्रतीक है। आक्रमण की जो व्यवस्था है, किसी चीज को पाना हो तो एक ढंग है: आक्रमण करो और पा लो। इसे लाओत्से कहता है, यह पुरुष चित्त का ढंग है। एक दूसरा है: आक्रमण मत करो, सिर्फ प्रतीक्षा करो और निमंत्रण दो। आक्रमण नहीं, निमंत्रण। एग्रेशन नहीं, इनवीटेशन। इसे लाओत्से स्त्रैण चित्त की व्यवस्था कहता है।\nअगर हम उद्देश्यपूर्ण जीवन जीते हैं, तो हम पुरुष चित्त की तरह जीएंगे। क्योंकि जिसे उद्देश्य को पूरा करना है, उसे प्रतिपल आक्रमण करना पड़ेगा। रोज उसे आक्रमण करना पड़ेगा कल पर, क्योंकि उद्देश्य कल है। और आक्रमण की तैयारी करनी है। तो वह रोज आक्रमण की तैयारी और आक्रमण करता रहेगा। हमलावर होगा वह। जिंदगी के साथ उसका संबंध दोस्ती का नहीं, दुश्मनी का होगा। जैसा पश्चिम में लोग कहते हैं कि प्रकृति पर विजय पानी है! उसकी भाषा विजय की होगी। जो भी चीज है, उसको जीतना है।\nलाओत्से कहता है, यह जीतने वाला चित्त सब कुछ हार जाता है। जिंदगी की पहेली में जो जीतने चलता है, वह हार जाता है। क्योंकि जीतना तो सदा भविष्य में ही हो सकता है, कल ही हो सकता है। आज तो तैयारी में ही बिताना पड़ता है, आज तो तैयारी ही करनी पड़ती है। कल के लिए तैयारी करनी पड़ती है। प्रेम तो अभी हो सकता है, लेकिन युद्ध अभी नहीं हो सकता। क्योंकि प्रेम के लिए किसी तैयारी की जरूरत नहीं है, युद्ध के लिए तैयारी की जरूरत है। खयाल करते हैं आप? प्रेम तो अभी हो सकता है, यहीं, इसी क्षण। लेकिन युद्ध अभी नहीं हो सकता। युद्ध के लिए तैयारी करनी पड़ती है।\nइतिहासविद कहते हैं कि अब तक इतिहास ने दो तरह के समय जाने हैं: युद्ध का समय और युद्ध की तैयारी का समय। शांति तो अब तक जानी नहीं। दस-पंद्रह साल एक मुल्क को युद्ध की तैयारी करनी पड़ती है, फिर युद्ध करना पड़ता है; फिर तैयारी करनी पड़ती है, फिर युद्ध करना पड़ता है। आक्रमण पुरुष चित्त का लक्षण है: जीतो, युद्ध करो, संघर्ष करो। जगत एक शत्रु है। और अस्तित्व और हमारे बीच कोई मैत्री नहीं है। निमंत्रण तो मित्र को देना पड़ता है, प्रेमी को। आक्रमण शत्रु पर करना होता है।\nस्त्रैण चित्त का अर्थ लाओत्से लेता है, वह जो ग्राहकता की क्षमता है।\nपुरुष और स्त्री की जो यौन-व्यवस्था है, उसमें बुनियादी फर्क है। पुरुष की यौन-व्यवस्था आक्रमण की है। इसलिए कोई स्त्री बलात्कार नहीं कर सकती। उसकी यौन-व्यवस्था से बलात्कार घटित नहीं हो सकता। अगर स्त्री को बलात्कार भी करना हो, तो पुरुष की सहायता की जरूरत है। स्त्री बलात्कार करवा सकती है, कर नहीं सकती। क्योंकि पुरुष अगर सहयोग न दे, तो स्त्री बलात्कार कैसे करे? लेकिन पुरुष बलात्कार कर सकता है, स्त्री के सहयोग की अनिवार्यता नहीं है। बल्कि कुछ लोगों को बलात्कार के सिवाय प्रेम में रस ही नहीं आता, क्योंकि बलात्कार में ही आक्रमण का पूरा रस मिलता है।\nइसलिए जो स्त्री उपलब्ध हो जाती है, पुरुष को उसमें रस नहीं आता। क्योंकि जीत का काम ही समाप्त हो गया। जो स्त्री उपलब्ध नहीं होती, उसमें उसे रस आता है। तो जितनी अनुपलब्ध स्त्री हो, पुरुष के लिए उतना रस का कारण होती है। जितनी दूर हो, उतना रस का कारण होती है। क्योंकि उसे पाना मुश्किल है, तो पाने के लिए संघर्ष और युद्ध और आक्रमण और तैयारी करनी पड़ती है। उसमें उसके पुरुष चित्त को, आक्रामक चित्त को रस मिलता है।\nस्त्री काम-व्यवस्था से भी आक्रमण नहीं कर सकती और उसका चित्त भी आक्रामक नहीं है। वह ग्राहक है, रिसेप्टिव है। वह सिर्फ स्वीकार करती है, वह सिर्फ अंगीकार करती है। उसके अंगीकार में ही जगत के प्रति, जीवन के प्रति एक सदभाव है।\nलाओत्से के हिसाब से अस्तित्व से हमारे दो तरह के संबंध हो सकते हैं: एक संबंध आक्रमण का; और एक संबंध मैत्री का, प्रेम का, निमंत्रण का। तो वह कहता है, एक स्त्रैण पक्षी की तरह, एक स्त्रैण चित्त की तरह, क्या यह नहीं हो सकता कि तुम अपने स्वर्ग के दरवाजे को भी इस तरह ठोंको-पीटो मत, धकाओ मत।\nस्वामी राम कहा करते थे कि दरवाजे दो तरह से हो सकते हैं। एक तो दरवाजा जिसमें पुश लिखा रहता है--धक्का दो! और एक दरवाजा जिस पर पुल लिखा रहता है--अपनी तरफ खींचो!\nस्त्रैण चित्त का जो दरवाजा है, उस पर है पुल--खींचो। स्त्री सिर्फ खींचती है। जाती नहीं, सिर्फ बुलाती है। पुरुष का चित्त जो है, वह धक्के देता है। यह जो धक्के देने की चेष्टा है, क्या स्वर्ग के दरवाजे खोलने में भी तुम आक्रामक की तरह प्रवेश करोगे? क्या एक नेपोलियन और एक सिकंदर और एक हिटलर की तरह स्वर्ग के दरवाजे पर भी पहुंच जाओगे? क्या वहां भी तुम हमला करोगे? परमात्मा पर भी हमला करोगे?\nपुरुष परमात्मा पर भी हमला करने ही निकलता है। जब कोई पुरुष परमात्मा को खोजने निकलता है, तो उसका भाव ऐसा होता है कि देखें, कहां है? खोज कर रहेंगे! वह मीरा की तरह नाचता हुआ नहीं जाता परमात्मा की तरफ, एग्रेसिव होता है। उसकी सारी चेष्टा ऐसी होती है कि खोज कर रहेंगे। शायद इसीलिए पुरुष...। पुरुष से मतलब पुरुष ही नहीं, क्योंकि पुरुष भी मीरा की तरह जा सकते हैं, एक कबीर नाचता हुआ जा सकता है। और मीरा भी चाहे तो पुरुष की तरह जा सकती है। ये सिर्फ प्रतीक हैं, खयाल रखना। पुरुष से मतलब पुरुष का ही नहीं, स्त्री से मतलब स्त्री का ही नहीं। स्त्री पुरुष की तरह व्यवहार कर सकती है, पुरुष स्त्री की तरह व्यवहार कर सकता है।\nस्त्रैण चित्त खोजने भी जाता है, तो निमंत्रण की तरह। और अगर स्त्रैण चित्त को न मिले, तो वह यह नहीं कहेगा कि तू कसूरवार है, कहां छिपा है कि मुझे मिलता नहीं? स्त्रैण चित्त इतना ही कहेगा कि जरूर मेरे निमंत्रण में कमी रह गई और मेरी प्रतीक्षा की पुकार पूरी नहीं थी। तू तो यहीं कहीं है। लेकिन मैं अपने द्वार नहीं खोल पाया। मेरे द्वार अधखुले या बंद रह गए।\nइस फर्क को समझ लें। ईश्वर को खोजने का जो ज्ञानी का ढंग है, वह पुरुष का ढंग है। ईश्वर को खोजने का जो भक्त का ढंग है, वह स्त्री का ढंग है। इसलिए भक्त अगर ऐसा कहने लगे तो वह प्रतीक भाषा थी कि कृष्ण के सिवाय कोई पुरुष नहीं। वह सिर्फ प्रतीक भाषा थी, क्योंकि बाकी सब खोजने वाले हैं, तो उन्हें स्त्री होना ही चाहिए। इसका कोई और मतलब नहीं है, इसका यह मतलब नहीं है कि बाकी सब स्त्रियां हैं।\nकुछ नासमझ वैसा भी समझे। तो बंगाल में एक संप्रदाय है, सखी संप्रदाय। तो सखी संप्रदाय को मानने वाला पुरुष भी कृष्ण की मूर्ति रात छाती से लगा कर बिस्तर में सोता है, सखी बन कर।\nअब मैं मानता हूं कि यह भला कितना ही सखी बन रहा हो, लेकिन एक बात पक्की है कि कृष्ण की मूर्ति यही उठा कर अपनी छाती से लगाता है। और यही रात उसको छाती से दबा कर सोता होगा; कृष्ण की मूर्ति इसकी छाती को नहीं दबाती होगी। यह भला अपने को सखी कह रहा हो, लेकिन इसका सारा ढंग पुरुष का है। यही कर रहा है कुछ, कृष्ण बिलकुल इसमें अपराधी नहीं हैं, इसमें बिलकुल निर्दोष हैं। अगर कभी मुकदमा चले, तो यही फंसेगा। असल में, पुरुष छोड? नहीं सकता अपने को, कुछ करके रहेगा। किए बिना उसे चैन नहीं है।\nलाओत्से कहता है, छोड़ दो, लेट गो। विश्राम में हो जाओ, चीजों को घटित होने दो। घटाने की इतनी आतुरता मत करो। इतनी जल्दबाजी और इतना आग्रहपूर्ण रुख मत रखो कि ऐसा ही हो। जो हो जाए, उसे स्वीकार करने की क्षमता रखो। और द्वार खुले रखो, और राजी रहो, जो हो जाए। और इस जगत से, अस्तित्व से शत्रुता मत लो। एक मैत्री का भाव रखो, तो जगत जो भी करवाए, वह ठीक होगा। ऐसी एक छिपी हुई सदभावना, ऐसी एक निकटता अस्तित्व के साथ कि अस्तित्व जो भी करेगा, वह ठीक होगा। इस भाव के साथ जीने का नाम स्त्रैण ढंग है।\nऔर तीसरा सूत्र है, "जब उसकी मेधा सभी दिशाओं की ओर अभिमुख हो, तो क्या वह ज्ञानरहित होने जैसा नहीं दिख सकता?'\nऔर जब ज्ञान परिपूर्ण हो, तब भी क्या ज्ञानी होने का दंभ बचाने की जरूरत है? और जब मेधा अपनी पूरी ज्योति में जलती हो, तब भी क्या बताना पड़ेगा कि मैं ज्ञानी हूं?\nअसल में, जब तक कोई कहता रहता है मैं ज्ञानी हूं, तब तक जानना कि अज्ञान शेष है। क्योंकि ज्ञान कैसे दावा करेगा? ज्ञान दावेदार नहीं होता, सब दावे अज्ञान के हैं। ज्ञान कैसे कहेगा कि मैंने जान लिया? क्योंकि सच तो यह है कि जैसे ही कोई जानता है, उसे यह भी पता चल जाता है कि जानना असंभव है। जैसे ही कोई जानता है, उसे यह भी पता चल जाता है कि कितना ही जानो, जानने को सदा शेष है। जैसे ही कोई जानता है, उसे पता चल जाता है कि मैंने अपने हाथ में जो चुल्लू भर पानी ले लिया है, वह उस सागर का हिस्सा है जो अनंत है और मेरी मुट्ठी में समाने वाला नहीं है। सच तो यह है कि जानता वही है, जिसकी मुट्ठी ही खो जाती है। जानता वही है, जिसकी पकड़ ही खो जाती है। जो सागर में ऐसे लीन हो जाता है, जैसे कोई नमक की डली को डाल दे और नमक एक हो जाए, सागर के साथ एक हो जाए। बचता कहां है जानने वाला!\nतो जिसे जानने की यात्रा पर निकलना है, उसे मिटने की यात्रा पर निकलने की तैयारी चाहिए। उद्देश्य जहां है, वहां मिटना नहीं हो सकता। वहां तो अहंकार मजबूत होता है। लेकिन जहां कोई उद्देश्य नहीं है, वहां अहंकार के बचने का कोई कारण नहीं। मैं अभी मिट गया, अगर मुझे कल की कोई चिंता नहीं है। अगर आने वाले क्षण में क्या होगा इसकी मेरी कोई योजना नहीं है, अगर मैंने आने वाले क्षण के साथ आग्रह नहीं रखा है कि यही होगा तो ही मैं सुख पाऊंगा अन्यथा दुखी हो जाऊंगा, तो मैं मिट गया, अभी मिट गया। क्षण आएगा, मेरा अस्तित्व भी होगा, लेकिन मेरा मैं नहीं होगा। मैं हमारी आग्रहपूर्ण योजनाओं का जोड़ है। तो जितना हमारा भविष्य से आग्रह है, उतना हमारा मैं है।\nलाओत्से कहता है कि क्या जान लेने के बाद भी ऐसा नहीं जीया जा सकता कि जैसे नहीं जानता हूं?\nलाओत्से से कोई पूछता सवाल, तो कभी-कभी तो लाओत्से घंटों चुप रह जाता था। पूछने वाला सवाल भूल जाता। तब लाओत्से फिर से पूछता, क्या पूछा था? वह आदमी कहता, अब तो मैं भी भूल गया, अब मैं फिर कभी आऊंगा। वह आदमी कहता कि लेकिन जब मैंने पूछा था, तब आपने जवाब नहीं दिया! तो लाओत्से कहता, मुझे जवाब पता होता, तो मैं दे देता। मैं रुका, ठहरा, मैंने प्रतीक्षा की कि शायद जवाब आ जाए, शायद जवाब आ जाए। इसलिए तुमसे फिर पूछता हूं कि तुम्हारा सवाल क्या था?\nलाओत्से जिंदगी भर कुछ भी नहीं लिखा। यह छोटी सी किताब आखिरी किताब है--आखिरी और पहली। उसने कोई और किताब लिखी नहीं। जिंदगी भर शिष्य उसके कहते रहे, कुछ लिखो। लाओत्से कहता, लेकिन मैं जानता कहां हूं? और अज्ञान तुम्हारे हाथ में दे जाऊं, तो खतरनाक है। लेकिन जितना लाओत्से इनकार करता गया, इनकार करता गया, उतना लाखों लोग उस पर दबाव डालने लगे कि कुछ लिख जाओ। फिर भी लाओत्से एक रात निकल भागा बिना कुछ लिखे। वह तो सीमा पर पकड़ लिया गया मुल्क की। मुल्क छोड़ते वक्त चुंगी नाके पर पकड़ लिया गया। और चुंगी का जो आफिसर था, उसने कहा, बाहर न जाने दूंगा, जब तक कुछ लिख कर न दे दो। इस मजबूरी में लिखी है यह किताब। उसने कहा कि तीन दिन रुक जाओ यहां, अन्यथा सीमा के पार नहीं निकलने दूंगा। तो जो तुम जानते हो, वह लिख जाओ।\nलाओत्से बड़ी मुश्किल में पड़ा। जिंदगी भर जो चुप रहा, चुप्पी को जिसने साधन बनाया, ज्ञान की जिसने कभी घोषणा न की, उसको लिखने की मजबूरी खड़ी हो गई; क्योंकि वह निकलने देने की बात थी। उसे जाना था मुल्क के बाहर। उसे जाना था पर्वतीय एकांत में लीन होने को सदा को। और यह आदमी जाने नहीं देगा। तो तीन रात सोया नहीं, तीन रात में यह किताब, इसको अगर किताब कह सकें तो, उसने लिखी। लेकिन पहली बात यही लिखी कि जो जाना जाता है, वह कहा नहीं जा सकता; और जिसे शब्द कहते हैं, वह सत्य नहीं है। यह उसने पहले लिखा। फिर पीछे किताब शुरू की।\nतो वह कहता है कि क्या ऐसा नहीं हो सकता कि जो जान ले, वह न जानने जैसे भाव में प्रतिष्ठित हो जाए?\nहो नहीं सकता, ऐसा होता ही है। ऐसा होता ही है। लेकिन इस बात को भी एक डॉगमेटिक एसर्शन, एक रूढ़ वक्तव्य न बन जाए, इसलिए झिझकते हुए लाओत्से प्रश्न के रूप में कहता है। वह कहता है, जब उसकी मेधा सभी दिशाओं की ओर अभिमुख हो, जब वह सब कुछ जानने की स्थिति में खड़ा हो जाए, जब सब द्वार उसके लिए खुल गए हों और सभी आयाम से प्रकाश उस पर पड़ता हो, तो क्या वह ज्ञानरहित होने जैसा नहीं दिख सकता? प्रश्न में इसलिए रखता है, ताकि एक झिझक, जो कि परम ज्ञानी का लक्षण है। झिझक परम ज्ञानी का लक्षण है, बेझिझक अज्ञानी वक्तव्य देते हैं। झिझक ज्ञानी का लक्षण है।\nमहावीर से कोई पूछता था, तो वे स्यात लगाए बिना वक्तव्य नहीं देते थे। कोई उनसे पूछता, ईश्वर है? तो महावीर कहते, स्यात। परहेप्स, शायद है। कभी कहते, स्यात नहीं है। कभी कहते, शायद दोनों ही बातें सच हैं।\nपरम ज्ञानी गणित जैसे वक्तव्य नहीं दे सकता कि दो और दो चार होते हैं। क्योंकि जीवन इतनी बड़ी पहेली है, इतना बड़ा रहस्य है कि जिसने बहुत साफ-साफ वक्तव्य दिए, वह ठीक से समझ ले कि बहुत कुछ उसे छोड़ देना पड़ेगा। वक्तव्य को साफ बनाने के लिए बहुत कुछ छोड़ देना पड़ेगा। वह भी जीवंत था। और जो हमने छोड़ दिया है, वह आज नहीं कल बदला लेगा।\nइसलिए लाओत्से ऐसा नहीं कहता, क्योंकि वह कहना भी बहुत अथारिटेटिव, बहुत आप्त हो जाता। लाओत्से ऐसा भी कह सकता था--इस फर्क को समझें--लाओत्से यह भी कह सकता था कि जो ज्ञानी है, उसे अज्ञानी जैसा व्यवहार करना चाहिए। बात यही होती, लेकिन यह वक्तव्य अज्ञानपूर्ण हो जाता। यह वक्तव्य अज्ञानपूर्ण हो जाता।\nमैंने सुना है, सुकरात के पास उस जमाने का एक बहुत बड़ा तर्कनिष्ठ, एक सोफिस्ट मिलने आया।\nसुकरात तो बहुत झिझकता था। सुकरात का चित्त लाओत्से जैसा रहा होगा। अगर पश्चिम में कोई एक आदमी हुआ है जो लाओत्से के निकट पहुंचे, तो वह सुकरात है। सुकरात लोगों से सवाल पूछता था, लेकिन खुद कभी जवाब नहीं देता था। तो लोग तो...इसीलिए उसको जहर देने में एक कारण यह भी था कि लोगों को उसने बहुत परेशान कर दिया। सवाल हमेशा पूछेगा और जवाब कभी नहीं देगा। क्योंकि सुकरात कहता, मैं जानता कहां हूं? अज्ञानी हूं, इसलिए सवाल तो पूछने का मुझे हक है। लेकिन ज्ञान नहीं है, इसलिए जवाब मैं क्या दूं? और ऐसे आदमी से आप बड़ी मुश्किल में पड़ जाएंगे, जो जवाब न दे और सवाल पूछे। क्योंकि सवाल तो अंतहीन पूछे जा सकते हैं। और जो खुद जवाब न दे, उससे आप एक भी सवाल नहीं पूछ सकते, क्योंकि उसने कभी कोई जवाब नहीं दिया जिस पर सवाल उठाए जा सकें।\nतो पूरा एथेंस सुकरात से परेशान हो गया था। रास्ते पर लोग उसे देख कर गली से बच कर निकल जाते थे कि अगर वह मिल गया और कुछ सवाल पूछ लिया, तो भीड़ इकट्ठी हो जाएगी और झंझट खड़ी हो जाएगी। क्योंकि आप जितनी बातें जानते हुए मालूम पड़ते हैं, उनमें से एक का भी आपको पता कहां है? वह तो कोई पूछता नहीं है, इसलिए आप मजे से अपने ज्ञान में थिर रहते हैं। अगर कोई पूछ ले, तो आप मुश्किल में पड़ेंगे। पूछते भी लोग इसीलिए नहीं हैं कि जो आपसे पूछे, वह भी झंझट में पड़ेगा। उसको भी अपना ज्ञान बचाना है। आपको अपना बचाना है। एक म्यूचुअल कांस्पिरेसी है; अज्ञानियों का एक षडयंत्र है सामूहिक। क्योंकि अगर आपसे कोई पूछे कि ईश्वर है? तो आप ही मुश्किल में नहीं पड़ेंगे, उस आदमी से भी आप पूछ सकते हैं कि आपका क्या मानना है? वह भी कुछ मानता है। आत्मा है? वह कठिनाई खड़ी होगी। इसलिए हम अज्ञान एक-दूसरे का छेड़ते ही नहीं। अपने अज्ञान में हम ज्ञानी, आप अपने अज्ञान में ज्ञानी! हम एक-दूसरे का ज्ञान सम्हालते हैं। अशिष्टाचार है इस तरह की बातें उठाना।\nयह सुकरात अशिष्ट था। सुकरात को जहर देने के पहले मजिस्ट्रेट ने कहा है कि अगर तुम यह सत्य बोलने का काम बंद कर दो, तो मैं तुम्हें छोड़ सकता हूं। सुकरात ने कहा, लेकिन यह मेरा धंधा है। मैं सत्य बोलना बंद कैसे कर सकता हूं? क्योंकि मैं जो बोलता हूं, वह सत्य ही होता है। तुम तो यह कह रहे हो कि मैं बोलना ही बंद कर दूं। तो फिर जीकर भी, ऐसी परतंत्रता में जीकर भी क्या होगा?\nसुकरात जवाब नहीं देता, सवाल पूछता है। यह एक तर्कनिष्ठ, सोफिस्ट सुकरात को मिलने आया है। तो वह तो तर्कवादी है। उसने अपने तर्क का एक सिद्धांत सुकरात को कहा। उसने सुकरात को कहा कि इस जगत में कोई भी चीज निरपेक्ष नहीं है, एब्सोल्यूट नहीं है। कोई भी चीज इस जगत में पूर्ण नहीं है। न कोई मनुष्य पूर्ण है, न कोई सत्य पूर्ण है, न कोई सिद्धांत पूर्ण है; इस जगत में कोई भी चीज पूर्ण नहीं है। सुकरात ने उससे पूछा कि तुम्हारा यह वक्तव्य पूर्ण सत्य है या नहीं? जोश में था तर्कशास्त्री, वह भूल ही गया कि फंसा जा रहा है। उसने कहा, यह पूर्ण सत्य है। सुकरात ने कहा, अब मुझे कहने को कुछ भी नहीं बचता है। बात समाप्त हो गई। अब तुम सोचना।\nजब भी हम किसी चीज की पूर्णता का दावा करते हैं, तब हमें पता नहीं कि यह जीवन बहुत रहस्यपूर्ण है, दो और दो जैसा नहीं है कि चार हो जाए। कुछ छूट गया, वही हमारी मौत बनेगा। इस आदमी ने अगर ऐसा कहा होता कि जगत में कुछ सत्य पूर्ण हैं, कुछ सत्य पूर्ण नहीं हैं; इस आदमी ने ऐसा कहा होता कि शायद जगत में कोई सत्य पूर्ण नहीं है, तो सुकरात इसको दिक्कत में नहीं डाल सकता था। लेकिन इस आदमी ने कहा कि जगत में कोई सत्य पूर्ण नहीं है। इसने इसी वक्त कह दिया कि कम से कम मेरा सत्य पूर्ण है। यह इसमें अपूर्णता को कहीं गुंजाइश ही नहीं बची, कोई गुंजाइश नहीं बची। कम से कम एक बात पूर्ण है, यह तो इसने घोषणा कर ही दी। और वह एक बात भी अगर पूर्ण है, तो इसका वक्तव्य गलत हो गया।\nजब भी हम घोषणाएं करते हैं रूढ़बद्ध और विपरीत को भूल जाते हैं, तो विपरीत बदला लेता है। इसलिए लाओत्से ऐसा नहीं कहता कि वह आदमी अज्ञानी है जो ज्ञान का दावा करता है, क्योंकि यह भी तो ज्ञान का दावा हो जाएगा--यह भी। इसलिए लाओत्से कहता है, क्या ऐसा नहीं हो सकता, क्या ऐसा संभव नहीं है कि जिसके सब द्वार ज्ञान के खुल गए हों, वह अज्ञानी जैसा व्यवहार कर सके? एक प्रश्न में रखता है इस बात को बहुत झिझक के साथ। यह लाओत्से की जो नमनीय प्रज्ञा है, वह जो कोमल प्रज्ञा है, वह जो तरल चेतना है, उसका लक्षण है।\nये तीन सूत्र--उद्देश्य-मुक्त जीवन, आमंत्रण से भरा हुआ भाव, ज्ञानरहित होने की तैयारी, साहस--जिस व्यक्ति में हों, उस व्यक्ति को वह जीवन का जो परम लक्ष्य है, परम जीवन जो है, वह अभी और यहीं उपलब्ध हो जाता है। उसके लिए फिर कल के लिए बाट नहीं जोहनी पड़ती। उसे फिर कल के लिए स्थगित भी नहीं करना पड़ता। फिर ऐसे व्यक्ति का मोक्ष मृत्यु के बाद नहीं, अभी और यहीं है। और ऐसे व्यक्ति का परमात्मा किसी दूसरे लोक में वास नहीं करता, अभी और यहीं, चारों तरफ से उसे घेरे हुए है। और ऐसे व्यक्ति को पाने के लिए कुछ भी शेष नहीं रह जाता, क्योंकि जीवन की सारी संपदा के द्वार अभी और यहीं खुल जाते हैं।\nशेष हम कल बात करें।\nपांच मिनट बैठेंगे, कीर्तन में सम्मिलित हों। जिन मित्रों को यहां नीचे खड़े होकर कीर्तन में सम्मिलित होना हो, वे भी आगे आ जाएं।


नए साल का जन एजेंडा क्या कहता है - Himantar - Dedicated to the Himalayan Concerns | हिमांतर - हिमालयी सरोकारों को समर्पित\nBy Himantar Uttarakhand December 31, 2021 185 No comment\nनया ‘रमणीय’ अर्थात मनोरम कहा जाता है. नवीनता अस्तित्व में बदलाव को इंगित करती है और हर किसी के लिए आकर्षक होती है. अज्ञात और अदृष्ट को लेकर हर कोई ज्यादा ही उत्सुक और कदाचित भयभीत भी रहता है. यह आकर्षण तब अतिरिक्त महत्व अर्जित कर लेता है जब कोविड जैसी लम्बी खिंची महामारी के बीच सामान्य अनुभव में एकरसता और ठहराव आ चुका हो. पर काल-चक्र तो रुकता नही और सारा वस्तु-जगत बदलाव की प्रक्रिया में रहता है. गतिशील दुनिया में द्रष्टा की दृष्टि और और सृष्टि दोनों ही परिवर्तनशील हैं और परिवर्तन में संभावनाओं की गुंजाइश बनी रहती है. इसलिए नए का स्वागत किया जाता है. नए वर्ष की आहट सुनाई पड़ रही है. इस घड़ी में सबका स्वागत है.\nइस अवसर पर देश की स्थिति पर गौर करते हुए वे अधूरे काम भी याद आ रहे हैं जो देश और समाज के लिए अनिवार्य एजेंडा प्रस्तुत करते हैं. कोविड-19 महामारी के के घाव अभी भी हरे हैं और उनके दूरगामी प्रभाव की अनदेखी नहीं की जा सकती, विशेषत: अनाथ हुए बच्चों की देख-भाल एक बड़ी चुनौती है. विस्थापन और रोजगार के अवसरों को उपलब्ध कराने पर भी ध्यान देना जरूरी होगा. आर्थिक मोर्चे पर उदारतापूर्वक कई महत्वपूर्ण कदम उठाए गए हैं ताकि सकारात्मक बदलाव आए और उसके अच्छे परिणाम भी दिख रहे हैं. विदेशी मुद्रा भण्डार आज बहुत अच्छी स्थिति में है, जीएसटी संकलन में सुधार दर्ज हो रहा है और जी डी पी आठ प्रतिशत के करीब अनुमानित है. बेरोजगारी और मंहगाई के मुद्दे जन जीवन के लिए त्रासदी बने हुए हैं.\nबाढ़, तूफ़ान और भू-स्खलन जैसी प्राकृतिक आपदाओं के चलते भी देश के कई क्षेत्रों में विनाश हुआ है. पहाड़ों की पारिस्थतिकी में बड़े बदलाव आ रहे हैं. ग्लेशियर राह बदल रहे हैं और पीछे खिसक रहे हैं तथा पहाड़ों में दरारें पड़ रही है. हर साल कई क्षेत्रों में बाढ़ आती है, फसलें बर्बाद होती हैं लोग बेघर होते हैं पर फौरी इंतजाम के बाद स्थायी इलाज की कोशिश धरी रह जाती है.\nकृषि उत्पादन कुछ क्षेत्रों को छोड़ प्राय: संतोष जनक है परन्तु किसानों की समस्याओं का समाधान अभी भी प्रतीक्षित है. राष्ट्रीय राजमार्गों और मेट्रो का विस्तार ये अच्छे संकेत हैं पर आद्योगिक उत्पादन अभी भी अपेक्षित स्तर से कम है.आर्थिक सुधारों और व्यापार का सुभीता बढाने के लिए नियम कानून में बदलाव जरूरी है. सामरिक दृष्टि से सीमा पार और आतंरिक चुनौतियों का स्वरूप जटिल हो रहा है और इस मोर्चे पर सजगता जरूरी है. आर्थिक अपराधियों पर शिकंजा कसा जा रहा है और भगोड़ों की संपत्ति बेंच कर वसूली भी हो रही है. पर परिस्थितियाँ कितनी जटिल हैं इसका अनुमान इसी से लगाया जा सकता है कि साल के अंतिम सप्ताह में कानपुर के एक व्यापारी के घर से छापे में एक सौ पचहत्तर करोड़ रूपये की नगदी बरामद हुई. यदि यह आर्थिक कदाचरण का नमूना है तो इसके निहितार्थ नैतिक और चारित्रिक गिरावट को व्यक्त करते हैं. इसके लिए सख्त और कारगर कदम उठाने जरूरी होंगे.\nबाढ़, तूफ़ान और भू-स्खलन जैसी प्राकृतिक आपदाओं के चलते भी देश के कई क्षेत्रों में विनाश हुआ है. पहाड़ों की पारिस्थतिकी में बड़े बदलाव आ रहे हैं. ग्लेशियर राह बदल रहे हैं और पीछे खिसक रहे हैं तथा पहाड़ों में दरारें पड़ रही है. हर साल कई क्षेत्रों में बाढ़ आती है, फसलें बर्बाद होती हैं लोग बेघर होते हैं पर फौरी इंतजाम के बाद स्थायी इलाज की कोशिश धरी रह जाती है. प्राकृतिक क्षेत्र में मनुष्य के बढ़ते हस्तक्षेप से पर्यावरण असंतुलन बढ़ रहा है और संभावित दुर्घटनाओं को देखते हुए आपदा-प्रबंधन की दृष्टि से जहां अधिक तैयारी जरूरी हो गई है वहीं विकास की योजनाओं के सावधानी के साथ पुनर्मूल्यांकन की जरूरत भी है ताकि भविष्य में खतरों से सुरक्षित रखा जा सके. पुनर्निर्माण और पुनर्वास की प्रक्रिया में सभी जुटे हुए हैं और उसे जारी रखना होगा और पर्यावरण संरक्षण के ज्यादा कारगर उपाय करने होंगे.\nस्वास्थ्य-सुविधाओं की मुश्किल, दवाओं की किल्लत और अस्पतालों की शोषक वृत्ति पर नियंत्रण करने की सख्त जरूरत है. आयुष विभाग की योजनाओं और स्वास्थ के बीमा की व्यवस्था शुरू हुई है पर व्यवस्था की कमियों के चलते उसका उसका समुचित लाभ नहीं पहुच पा रहा है. दूसरी ओर जीवन शैली से जुड़े रोगों जैसे ह्रदय रोग, कैंसर, मधुमेह और मोटापा आदि के विरुद्ध जन -जागरण का अभियान जरूरी होगा.\nस्वास्थ्य के क्षेत्र में देश की चुनौतियां विकराल होने जा रही हैं. कोरोना के नए तेजी से फ़ैलाने वाले संस्करण ओमीक्रोन की दस्तक चिंताजनक है और उससे निपटने के लिए व्यापक तैयारी जरूरी है. यह राहत की बात है कि देश में 140 करोड़ लोगों को करोना का टीका लग चुका है. बूस्टर डोज और बड़े बच्चों के लिए टीकाकरण के लिए प्रधानमंत्री की घोषणा कोरोना से लड़ाई में मददगार होगी. स्वास्थ्य-सुविधाओं की मुश्किल, दवाओं की किल्लत और अस्पतालों की शोषक वृत्ति पर नियंत्रण करने की सख्त जरूरत है. आयुष विभाग की योजनाओं और स्वास्थ के बीमा की व्यवस्था शुरू हुई है पर व्यवस्था की कमियों के चलते उसका उसका समुचित लाभ नहीं पहुच पा रहा है. दूसरी ओर जीवन शैली से जुड़े रोगों जैसे ह्रदय रोग, कैंसर, मधुमेह और मोटापा आदि के विरुद्ध जन -जागरण का अभियान जरूरी होगा. अत: स्वास्थ्य-साक्षरता का सघन अभियान चलाना होगा. इसी से जुड़ी एक महत्व की खबर यह भी है कि संसद ने लड़की के विवाह की आयु बढ़ा कर 21 वर्ष कर दिया है. आशा है कि इसके अच्छे परिणाम होंगे.\nगौर तलब है कि वायु-प्रदूषण और पराली जलाने से उपजा स्मोग पिछले कई सालों से सबको परेशान कर रहा है और श्वांस रोग तेजी से बढ़ रहा है. राजधानी दिल्ली के पर्यावरण की गुणवत्त्ता निरंतर घट रही है. बढ़ती जनसंख्या का दबाव और सत्ता के केंद्रीकरण के चलते देश भर से लोगों की आवाजाही दिल्ली की मुश्किलों को बढ़ाता जा रहा है. दिल्ली सरकार बार-बार महानगर के उद्धार के लिए वादा तो करती है पर ज्यादा कुछ हो नहीं पाता है. दिल्ली के निकट यमुना गंदा नाला का रूप ले चुकी है और धर्मप्राण जनता उसी गंदगी में छठ ब्रत करती है. यह स्थिति घोर राजनीतिक तटस्थता और व्यवस्था की दयनीय बेचारगी को व्यक्त करती है. इस सिलसिले में दिल्ली के मुख्य मंत्री जी कहना ‘ कि इस बार मलयुक्त यमुनाजल में स्नान कर ले सन 2025 में वे निर्मल यमुना कर देंगे और जनता के साथ स्नान करेंगे’ विशेष अर्थ रखता है. उपेक्षित धर्म स्थानों के उद्धार के क्रम में अयोध्या और विश्वनाथ धाम काशी पर विशेष ध्यान दिया गया है. केदार धाम के पुनर्वास और जीर्णोद्धार का काम भी सराहनीय हुआ है. इन और ऐसे ही अन्य स्थलों की व्यवस्था को चाक-चौबंद रखना बड़ी जिम्मेदारी है.\nचुनाव, सत्ता हथियाने की लालसा और उससे जुड़े पैंतरे देश-सेवा की जगह कमाऊ व्यवसाय का रूप लेती राजनीति को ही उजागर कर रहे हैं. कुछ संयोग ऐसा बनता रहा है कि देश में चुनाव लगातार हो रहे हैं और राजनैतिक दलों कि व्यस्तताएं देश और समाज के मूल सरोकारों से बिछुड़ जाती हैं. संसद के विगत दो सत्रों में विपक्ष का रवैया निराश करने वाला रहा.\nचुनाव, सत्ता हथियाने की लालसा और उससे जुड़े पैंतरे देश-सेवा की जगह कमाऊ व्यवसाय का रूप लेती राजनीति को ही उजागर कर रहे हैं. कुछ संयोग ऐसा बनता रहा है कि देश में चुनाव लगातार हो रहे हैं और राजनैतिक दलों कि व्यस्तताएं देश और समाज के मूल सरोकारों से बिछुड़ जाती हैं. संसद के विगत दो सत्रों में विपक्ष का रवैया निराश करने वाला रहा. संसद का काम-काज बाधित होता रहा और समाज के बीच राजनेताओं की साख भी घटी. निर्वाचन आयोग की इस ताकीद से कि राजनैतिक दलों को किसी दागी नेता को चुनाव में प्रत्याशी बनाने के लिए उचित कारण बताने होंगे स्वच्छ राजनीति की कुछ आशा बंधती है.\nआज कमजोर विपक्ष किंकर्तव्य विमूढ़ हो रहा है. निजी आक्षेप, बदला, बाहुबल का उपयोग और वंशवाद के इर्द-गिर्द ही राजनैतिक कार्यक्रम चल रहे हैं. यह चिंता की बात है कि राज-काज और सामाजिक जीवन में व्यवधान पैदा करने वाली घटनाएं बढ़ रही हैं. आन्दोलनों की नई शैली में राष्ट्रीय राजमार्ग जैसे सार्वजनिक स्थानों पर साल-साल भर जम जाना भी शामिल हो चुका है जिससे आम आदमी को आवागमन में ढेरों मुश्किलों का सामना करना पड़ा. इसमें हुए अकूत नुकसान की भरपाई संभव नहीं है . भविष्य में इस तरह की परिस्थिति से बचने के लिए प्रभावी उपाय जरूरी हैं. प्रगति के लिए राजनीति की संस्कृति में बदलाव लाना आवश्यक होगा.\nकहना न होगा कि देश के जीवन को प्राणवान बनाने में शिक्षा की प्रमुख भूमिका होती है. यह सामाजिक परिवर्तन का सशक्त माध्यम है और भविष्य को गढ़ने का अवसर भी है. भारत, जो कभी वैश्विक ज्ञान केंद्र था, अब मेधावी छात्रों के लिए अनाकर्षक होता जा रहा है, यहाँ की संस्थाएं घोर उपेक्षा से जूझती रही हैं, और पाठ्य चर्या की भारत के लिए प्रासंगिकता प्रश्नांकित हो रही है. अनुकरणमूलक होने और विषयवस्तु और प्रक्रिया की कमजोरी, अनुपयोगिता या निस्सारता के चलते शैक्षिक जगत में कुंठा बढ़ रही है. मौलिक अधिकार (आरटी ई ) होने के बावजूद शिक्षा के अवसर सबको मुअस्सर नहीं हो रहे. आज आर्थिक स्थिति से जुड़ गए हैं. हर स्तर पर भारतीय शिक्षा संस्थाओं की कई-कई जातियां, उप जातियां और वर्ग, उपवर्ग बनते गए हैं. शिक्षा में हायरार्की के चलते अकादमिक रुचि में बड़ा फेर बदल आया है. नई शिक्षा नीति के तहत इन प्रश्नों पर ध्यान गया है पर इक्कीसवीं सदी के लिए भारत की तैयारी के लिए जिस तरह की गहन संलग्नता की तत्काल जरूरत है उसके लिए उसकी कार्य योजना पर बिना समय गंवाए अमल जरूरी है.\nस्वार्थ केंद्रित भौतिकवाद और उपयोगितावाद की सीमाओं को बापू ने तो ‘हिंद स्वराज’ में वर्ष 1909 में ही व्यक्त किया था और वे अपने रचनात्मक कार्यक्रमों से आर्थिक, शैक्षिक, सामाजिक और नैतिक जीवन का स्वदेशी मार्ग भी दिखा रहे थे. पर स्वतंत्र देश में इस सोच को अव्यावहारिक मान सिरे से ख़ारिज कर दिया गया.\nअंग्रेजों के औपनिवेशिक परिवेश ने भारत की जीवन-पद्धति को उसकी शिक्षा-व्यवस्था और शासन प्रणाली को अपने लाभ के लिए गैर भारतीय सांचे में ढाला. इसके फलस्वरूप हम पराई दृष्टि से स्वयं को और दुनिया को देखने के अभ्यस्त होते गए . उधार ली गई विचार की कोटियों के सहारे बनी यथार्थ की समझ और उसके मूल्यांकन की कसौटियों के चलते एक स्वतंत्र देश होने पर भी मानसिक बेड़ियों से मुक्ति न मिल सकी . हम जो पाश्चात्य देसी था उसी को सार्वभौम मान बैठे. स्वार्थ केंद्रित भौतिकवाद और उपयोगितावाद की सीमाओं को बापू ने तो ‘हिंद स्वराज’ में वर्ष 1909 में ही व्यक्त किया था और वे अपने रचनात्मक कार्यक्रमों से आर्थिक, शैक्षिक, सामाजिक और नैतिक जीवन का स्वदेशी मार्ग भी दिखा रहे थे. पर स्वतंत्र देश में इस सोच को अव्यावहारिक मान सिरे से ख़ारिज कर दिया गया.\nनए भारत के लिए नीति निर्माण और योजना की वैचारिक प्रेरणा का केंद्र पश्चिम हो गया और जल्दी से जल्दी पश्चिम जैसा विकसित बनाना हमारा लक्ष्य बन गया. औपनिवेशिकता के तारतम्य में वैश्वीकरण की आड़ में पश्चिमी देशों के नव उपनिवेशवाद से वह और पोषित संबर्धित हो रहा है . आज हम देश को जहां खड़े पा रहे हैं और जिन समस्याओं से जूझ रहे हैं उनका एक मुख्य कारण अपने स्वभाव के विरुद्ध पराई दृष्टि केअनुसार जीवन-चर्या अपनाना है. देश को सशक्त और आत्मनिर्भर बनने के लिए स्वदेशी अर्थात अपने स्वभाव और अपनी जरूरत के मुताबिक़ देशज व्यवस्था, ज्ञान संपदा, और जीवन पद्धति की ओर जाता है. यह लोक को सशक्त बना सकता है और उससे रोज़गार के अवसर भी बढ़ते हैं और पलायन की समस्या भी हल होती है. स्वदेशी की दृष्टि अपनाने से ही पूर्ण स्वाधीनता मिल सकेगी. नए साल में इन चुनौतियों की ओर ध्यान देना होगा.\nBy Himantar Uttarakhand June 19, 2020


Cyber fraud से बचने को याद रखें पांच बातें\nHow to safe digital payment\nआज की दुनिया में मोबाइल और कम्प्यूटर पर एक क्लिक करके पैसों का ट्रांसफर कहीं भी किया जा सकता है। हालांकि यही एक क्लिक Fraud के लिए भी जिम्मेदार हो सकती है। ऑनलाइन फंड ट्रांसफर कितना सुरक्षित है। इसका अंदाजा इससे लगाया जा सकता है कि साइबर अपराधी ग्लोबल इकोनॉमी से प्रति मिनट एक दस लाख का Fraud करते हैं। RiskIQ के दावे के मुताबिक इस एक मिनट में करीब2हजार लोग ऑनलाइन Fraud का शिकार होते हैं। साइबर अपराधी एक मिनट में करीब 1275 नए Malware जारी करते हैं, जिससे बचना काफी मुश्किल है। ऐसे में कुछ जरुरी बातें आपके फंड ट्रांसफर को सुरक्षित रख सकती हैं\nSep 12,2018 11:48:00 AM IST\nनई दिल्ली. आज की दुनिया में मोबाइल और कम्प्यूटर पर एक क्लिक से पैसों का कहीं भी ट्रांसफर किया जा सकता है। हालांकि यही एक क्लिक Fraud के लिए भी जिम्मेदार हो सकती है। ऑनलाइन फंड ट्रांसफर कितना सुरक्षित है। इसका अंदाजा इससे लगाया जा सकता है कि साइबर अपराधी ग्लोबल इकोनॉमी से प्रति मिनट एक दस लाख का Fraud करते हैं। RiskIQ के दावे के मुताबिक एक मिनट में करीब2हजार लोग ऑनलाइन Fraud का शिकार होते हैं। साइबर अपराधी एक मिनट में करीब 1275 नए Malware जारी करते हैं, जिससे बचना काफी मुश्किल है। ऐसे में कुछ जरुरी बातें आपके फंड ट्रांसफर को सुरक्षित रख सकती हैं\nरैंडम क्लिक से बचें-\nअकसर लोग किसी रैडम नाम से ब्राउजिंग करते हैं और डेस्कटॉप पर दिखने वाली किसी भी वेबसाइड पर क्लिक कर देते हैं. ऐसा करने से बचना चाहिए। साइबर क्रिमिनल इसी के इंतजार में होते हैं, जो आपकी अहम जानकारी चुरा लेते हैं।\nथर्ड पार्टी ऐप से शापिंग करने से बचें-\nहमेशा शॉपिंग किसी ब्रांड की वेबसाइड या ऐप से करनी चाहिए। या फिर किसी ब्रांडेडे थर्ड पार्टी वेबसाइड या ऐप जैसे फ्लिपकार्ट, अमेजन से करना चाहिए। थर्ड पार्टी वेबसाइड पर जाकर शापिंग से बचना चाहिए।\nऑनलाइन मूवी देखना खतरनाक-\nआज के वक्त में ऑनलाइन मूवी देखना सबसे ज्यादा खतरनाक है। कई वेबसाइट नई रिलीज मूवी देखने का ऑफर देती है, जिसके बदले कम्प्यूटर से महत्वपूर्ण जानकारी चुरा लेती हैं और इन्हीं के सहारे ऑनलाइड फ्रॉड को अंजाम देती हैं।\nलॉग इन एडं पासवर्ड-\nऑनलाइन बैंकिग की डिटेल के अपने फोन और लैपटॉप में रखने से बेहतर होगा कि उसे याद रखें। क्योंकि कंम्प्यूटर और लैपटॉप से Fraud होने का खतरा ज्यादा रहता है।\nपैनड्राइव और डाटा केवल-\nकिसी भी लैपटॉप में डाटा केवल नहीं लगाना चाहिए। कुछ लोग डाटा केबल को लैपटॉप और कम्प्यूटर से जोड़कर चार्जिंग करते है। ऐसा संभाल कर करें और पैनड्राइव स्कैन करके ही प्रयोग करें।


मा विद्विषावहै ऊँ शान्तिः शान्तिः शान्तिः\nJanuary 30, 2021 | आचार्य प्रशांत\nआचार्य प्रशांत: गुरु और शिष्य जब आमने-सामने बैठे हैं देह रूप में तो है तो दोनों जीव हीं। बस एक जीव है जिसकी चेतना ऊँचाई पा चुकी है और उन ऊँचाइयों से अपने द्वारा पाए गए अमृत को बिखेरना चाहती है, नीचे वालों पर उड़ेलना चाहती है ताकि जो नीचे हो वो भी ऊपर आ सके। चेतना की ऊँचाई की एक अनिवार्य निशानी होती है सद्भावना, करुणा, प्रेम। जो ऊँचा उठ गया उसके पास कोई विकल्प ही नहीं रह जाता; उसे नीचे की ओर हाथ बढ़ाना ही पड़ता है- नीचे वाले को ऊपर खींचने के लिए यही ऊँचाई की पहचान है। जो ऊँचे पहुँच गया हो और निचाई को त्याग दे, निचाई से कोई मतलब ही न रखे उसकी ऊँचाई बड़ी निजी है, बड़ी व्यक्तिगत क़िस्म की है इसलिए बड़ी सीमित और बड़ी छुद्र है।\nतो बैठे हैं गुरु और बैठे हैं शिष्य और दोनों एक साथ प्रार्थना कर रहे हैं क्योंकि जो ऊपर पहुँची हुई चेतना है वो भी अभी अपने आपको अभिव्यक्त तो किसी जीव के माध्यम से ही कर रही है। वो चेतना है तो किसी जीव की ही। ऊँची है पर है वो अभी भी इस पार्थिव दुनिया की ही। उसने अभिव्यक्ति के लिए जो माध्यम, जो करण चुना है वो देह ही है और देह दोषों का घर होती है। बात भले ही ऊँची से ऊँची कही जा रही हो लेकिन कही तो एक देहधारी मनुष्य के द्वारा ही जा रही है न? उसकी देह के ही माध्यम से। देह न हो तो उपनिषदों की भी अभिव्यक्ति हो नहीं पाएगी। एक दैहिक, पार्थिव गुरु चाहिए न जो बैठा हो आपसे बात करने के लिए। नहीं तो मौन से, और शून्य से, और निराकार से कैसे बात कर लोगे? आ रही है बात समझ में?


- निकाले गए इन दो नेताओं ने कांग्रेस को अपने-अपने राज्यों में शून्य पर लुढ़काया\nकांग्रेस हिंदुस्तान की सबसे पुरानी पार्टी है और जेपी आंदोलन से पहले राजनीति शुरू करनेवाले अधिकतर नेताओं की प्राथमिक शिक्षा दीक्षा कांग्रेस में ही हुई थी. बाद में मतभेदों और निजी महत्वाकांक्षाओं के पूरा ना होन के चलते बहुत सारे नेता कांग्रेस से अलग हुए, जिनमें कुछ का राजनीतिक करियर सदगति को प्राप्त हुआ और कुछ ने नए मुकाम छुए.\nममता बनर्जी और जगन मोहन रेड्डी दो ऐसे ही नाम हैं जो कांग्रेस में चमके लेकिन उन्होंने अपनी सियासत का चरम पार्टी से अलग होकर ही पाया.\nआंध्र में कांग्रेस का सूपड़ा साफ करनेवाले जगन मोहन रेड्डी\nलोकसभा चुनाव 2019 के साथ-साथ आंध्रप्रदेश के विधानसभा चुनाव भी हुए. जगनमोहन रेड्डी पूरे दमखम से जुटे थे. चुनाव विश्लेषक अनुमान जता रहे थे है उससे नतीजों का कुछ कुछ अंदाज़ा हो रहा कि जैसी भीड़ जगन के कार्यक्रमों में दिख रही है. आखिरकार 23 मई को केंद्र में मोदी की सत्ता वापसी के दिन जगन मोहन को भी आंध्र प्रदेश का शासन मिल ही गया. लोगों ने जगन के पक्ष में फैसला भी पूरे ज़ोरशोर से सुनाया. प्रदेश की 175 में से 151 सीटें जगन को मिलीं जबकि सत्तासीन चंद्रबाबू नायडू को 23 सीटों के साथ विपक्ष में बैठने का जनादेश मिला. राज्य की 25 लोकसभा सीटों में से भी 22 पर जगन की YSR कांग्रेस के ही सांसद बैठेंगे.\n… लेकिन जगन की कामयाबी की पटकथा इतनी आसानी से नहीं लिखी गई. हर पंक्ति में उनका बेतरह संघर्ष साफ झलकता है. 47 साल के जगन साल 1999 में व्यापार करने उतरे. पिता वाईएस राजशेखर रेड्डी राजनीति में सक्रिय थे. पावर कंपनी से बिज़नेस शुरू करनेवाले जगन ने 2004 में पिता के मुख्यमंत्री बनने के बाद दिन दूनी रात चौगुनी तरक्की की. खनन, इंफ्रा, सीमेंट से लेकर वो मीडिया तक में दखल देने लगे. तेलुगू समाचारपत्र साक्षी और चैनल साक्षी टीवी की स्थापना भी हुई.\nएक बार बिज़नेस जमा तो जगन ने पिता की राजनीतिक विरासत संभालने के लिए कदम बढ़ाया. 2004 में वो कड़प्पा के लिए लोकसभा का टिकट मांगने कांग्रेस के दरवाज़े पहुंचे लेकिन उन्हें मायूसी हाथ लगी. कड़प्पा से जगन के पिता सांसद रह चुके थे. पार्टी ने उनके चाचा वाई एस विवेकानंद रेड्डी को टिकट दे दिया. आखिरकार 2009 में जगन यहीं से सांसद बने. साल 2009 ही वो साल था जब आंध्र के सीएम और जगन के पिता वाईएसआर एक हेलिकॉप्टर क्रैश में मारे गए.\nजगन ने पार्टी से खुद के लिए सीएम पद की मांग की लेकिन इस बार भी पार्टी ने उन्हें निराश किया. उनके पिता की सरकार में वित्तमंत्री रहे के रोसैया की ताजपोशी हो गई. जगन ने कांग्रेसी आलाकमान तक खूब दौड़धूप की लेकिन किसी दरवाज़े पर उनकी सुनवाई नहीं हुई. जगन जानते थे कि भले ही वो खुद बड़े नेता ना हों लेकिन उनके पिता की लोकप्रियता और मौत के बाद पैदा हुई सहानुभूति प्रभाव पैदा कर सकती है. जगन ने 2010 में एक यात्रा निकाली. इस यात्रा के दौरान वो उन परिवारों से मिले जिनके सदस्यों ने वाई एस राजशेखर रेड्डी की मौत के बाद या तो खुदकुशी कर ली थी, या उनकी सेहत बिगड़ गई थी.\nकांग्रेस का स्थानीय नेतृत्व जगन की रणनीति समझ रहा था. जगन भीतर ही भीतर कांग्रेसी विधायकों का समर्थन भी तेज़ी से जुटा रहे थे. कमज़ोर रोसैया कुछ भी नहीं संभाल पा रहे थे, नतीजतन उनका इस्तीफा हो गया. उनकी जगह किरण कुमार रेड्डी को लाया गया. कांग्रेस ने जगन की यात्रा का विरोध किया लेकिन लोकप्रियता बटोर रहे जगन ने आदेश को मानने से इनकार कर दिया. आखिरकार 2010 के अंत में वो खुद ही पार्टी से बाहर निकले और 2011 मार्च में YSR कांग्रेस (युवजन श्रमिक रायथु कांग्रेस) के नाम से नए दल का गठन कर लिया.\nजनता में उनको लेकर एक आकर्षण था. 2011 में जब कडप्पा लोकसभा सीट के लिए मतदान हुआ तो भारी अंतर के साथ उन्होंने जीत दर्ज कर ली. उनकी मां भी चुनाव जीतकर राज्य की विधानसभा में पहुंचने में कामयाब रहीं. साल 2014 में जब आंध्र की जनता ने विधानसभा चुनाव के लिए वोट डाला तो 175 में से 67 सीटें जगन की झोली में डालकर उन्हें नेता के तौर पर खुले दिल से मंज़ूर कर लिया.\nनेता विपक्ष के तौर पर जगन मोहन रेड्डी ने सरकार को मुश्किलों में डाले रखा. साल 2017 के अंत में उन्होंने3हज़ार किलोमीटर की प्रजा संकल्प यात्रा निकाली. एक साल से ज़्यादा चली इस यात्रा में जगन ने 125 विधानसभाओं में संपर्क किया और ज़बरदस्त माहौल खड़ा कर दिया.\nइस बीच जगन को जेलयात्रा भी करनी पड़ी. दरअसल 2011 में कड़प्पा से लोकसभा चुनाव लड़ते हुए जगन ने अपनी संपत्ति 350 करोड़ रुपए बताई थी. सवाल उठे कि इतना पैसा आया कहां से..\nकांग्रेस के एक मंत्री और टीडीपी के दो नेताओं की याचिका पर अदालत ने सीबीआई से छानबीन को कहा. मई 2012 में जगनमोहन गिरफ्तार कर लिए गए. आरोप था कि कंपनियों में निवेश करने के बदले वो अपने पिता की सरकार से लोगों को सहूलियतें दिला रहे थे. सितंबर 2013 में जगन को जमानत मिली.\nपिता की मौत के बाद से लगातार जगन लोगों के बीच रहे. विरोधियों से भिड़ते-जूझते रहे. उन्होंने एक पल के लिए भी आंध्र की जनता के ज़हन से वाईएसआर की छवि को फीका नहीं पड़ने दिया और आज आलम ये है कि 2019 की विधानसभा का सत्र जब बैठेगा तो सत्ता पक्ष की बेंच पर जगन 151 विधायकों के साथ होंगे जबकि उस कांग्रेस के खाते में कोई विधायक नहीं होगा जिसने 8 साल पहले उन्हें बाहर निकाल फेंका था.\nकांग्रेस से निकली और कांग्रेस के ही साथ से साफ कर दिए कम्युनिस्ट\nजगन से ही मिलती-जुलती ममता बनर्जी की भी कहानी है लेकिन इसकी शुरूआत काफी अलग है. ममता बनर्जी ने 1970 में तब कांग्रेस कार्यकर्ता के तौर पर राजनीति शुरू की थी जब बंगाल में कम्युनिस्ट पार्टी का डंका बज रहा था. विपरीत परिस्थितियों में ममता बनर्जी ने कॉलेज से सियासत सीखनी शुरू की. उसमें भी उनकी आर्थिक हालत अच्छी नहीं थी क्योंकि स्वतंत्रता सेनानी पिता बचपन में ही गुज़र गए थे.\nममता ने शादी नहीं की. परिवार की ज़िम्मेदारी खुद पर ले ली. तीखे तेवरों से उन्होंने अपनी पहचान जल्द ही स्थापित कर ली. 1976-1980 तक वो महिला कांग्रेस के महासचिव पद पर रहीं. 1984 में वो वक्त भी आया जब उन्होंने सीपीएम के कद्दावर नेता सोमनाथ चटर्जी को जादवपुर लोकसभा सीट से हराकर देश को चौंका दिया. ये इंदिरा की मौत के बाद सहानुभीति की लहर का दौर था. उस वक्त ममता देश की सबसे युवा सांसद थीं. हालांकि 1989 में उन्होंने हार का मुंह भी देखा जब राजीव गांधी के खिलाफ माहौल बना. फिर 1991 आया जब ममता दीदी कोलकाता से जीत कर संसद पहुंचीं. उन्हें पीवी नरसिंहराव सरकार में मानव संसाधन विकास, युवा मामलों और महिला एवं बाल विकास विभाग में राज्यमंत्री बनाया गया. वो खेल मंत्री भी थीं लेकिन मतभेदों के चलते उससे अलग हो गईं.\nममता बनर्जी ने दो साल तक केंद्र में बतौर मंत्री काम किया लेकिन मतभेद इतने गहराए कि वो कोलकाता के ब्रिगेड परेड ग्राउंड में एक रैली आयोजित करके सब ज़ाहिर कर गईं. 1993 में वो मंत्री पद से मुक्त हो गईं और अप्रैल 1996 में उन्होंने अपनी ही पार्टी पर बंगाल में सीपीएम की कठपुतली होने का आरोप लगा दिया.\nअगले ही साल 1997 में ममता बनर्जी ने ऑल इंडिया तृणमूल कांग्रेस की स्थापना कर दी. जल्द ही वो सीपीएम के सामने मुख्य विपक्षी पार्टी बनकर उभरीं. वो साल 2011 था जब ममता बनर्जी ने 34 साल से सूबे में राज कर रही सीपीएम को जड़ से उखाड़ फेंका. 294 विधानसभा सीटों में से ममता 227 जीत लीं और सीपीएम को 62 पर ला खड़ा किया. सिंगूर और नंदीग्राम में किसानों के हक में खड़े होकर उन्होंने वामपंथ की ज़मीन ही खींच ली. 2016 में भी बंगाल की जनता ने 2011 का ही नतीजा दोहराया.\nकमाल की बात है कि जिस कांग्रेस को ममता ने ये कह कर छोड़ा था कि वो सीपीएम की कठपुतली बन गई है उसी का साथ लेकर उन्होंने वामपंथ का किला ढहाया. वैसे ममता बनर्जी ने अपने सहयोगी कई बार बदले. साल 1998 से 2001 के बीच वो एनडीए के साथ थीं और रेलमंत्री बनी लेकिन तहलका कांड के बाद वो अलग हो गईं, हालांकि 2004 में कुछ वक्त के लिए वो फिर लौटीं.\n2006 में ममता ने यूपीए सरकार में भी मंत्रीपद का लाभ लिया. साल 2012 में ममता को टाइम्स पत्रिका ने विश्व की 100 सबसे प्रभावशाली लोगों की सूची में शामिल किया था.\nबेहतरीन जांच के लिए होम मिनिस्टर मेडल, NIA के पांच अफसरों समेत इन पुलिस अधिकारियों को मिलेगा सम्मान


UNICEF full form in hindi , UNICEF का फुल फॉर्म क्या है - Hindi Vaani\nJuly 17, 2020 July 17, 2020 by Praveen pradhan\nUNICEF full form in hindi , UNICEF का फुल फॉर्म क्या है :: यूनिसेफ एक ऐसी संस्था हैं जो बच्चों को शिक्षा और स्वास्थ्य सम्बंधित आवश्यकता में मदद प्रदान करती हैं। यह बहुत बड़ी संस्था हैं। अक्सर एग्जाम पेपर में यूनिसेफ का पूरा नाम पूछ लिया जाता हैं। इसीलिए हिंदीवानी आपको आज UNICEF full form in hindi की जानकारी प्रदान करेगा। इस आर्टिकल के अंर्तगत आपको यूनिसेफ क्या है ? ,यूनिसेफ की स्थापना क्यों हुई थी? यूनिसेफ का अध्यक्ष कौन हैं ? यूनिसेफ का हेड क्वाटर्स क्या है ? आदि की जानकरी प्राप्त होगीं । तो आइए शुरू करते है।\nFull form of UNICEF in hindi –\nUNICEF का फुल फॉर्म क्या है ?\nUNICEF की जब स्थापना हुई थी उस समय इसका नाम दूसरा था। अर्थात यूनिसेफ का पूरा नाम यूनाइटेड नेशन इंटरनेशनल चिल्ड्रेन इमरजेंसी फण्ड ( united nation of children’s emergency fund ) था। परन्तु बाद में इसका नाम यूनाइटेड नेशन चिल्ड्रेन फण्ड ( united Nation children’s fund ) कर दिया गया था।\nREAD MORE :: ग्लोबल वार्मिंग क्या है ? , कारण व प्रभाव\nयूनिसेफ की स्थापना क्यों हुई थी ?\nद्वितीय युद्ध के पश्चात बहुत से राष्ट्र ऐसे थे ।कि उन्हें बहुत ही ज्यादा नुकसान हो गया था। जिससे वहां के बच्चों को बुनियादी सुविधाएं जैसे – शिक्षा , स्वास्थ ,खाद्य सामग्री भी नही उपलब्ध हो पा रहा था। इस वजह से 11 दिसंबर 1946 को संयुक्त राष्ट्र संघ की महासभा ने यूनिसेफ की स्थापना की थी। इसमे 36 सदस्यों का कार्यकारी दल यूनिसेफ के सभी कार्यो की देख रेख करता हैं।\nयूनिसेफ के अध्यक्ष कौन हैं ?\nवर्तमान समय मे यूनिसेफ की अध्यक्ष एन वेचेमन हैं। यह 1 मई 2005 से ईद पढ़ पर आसीन हैं। इनसे पहले कैरोल वेंलामी यूनिसेफ के अध्यक्ष की पद पर आसीन थे।\nउपयोगी लिंक – एमएलए का फुल फॉर्म क्या होता हैं ?\nयूनिसेफ ( UNICEF) का Head quarter कहा पर है ?\nयूनिसेफ का Head quarter न्यूयॉर्क , सयुक्त राज्य अमेरिका में स्थित हैं। इसके अलावा इसका सप्लाई प्रभाग कार्यालय कोपवेगन , डेनमार्क में स्थित हैं।\nREAD MORE :: केंद्रीय विद्यालय एडमिशन 2020, kv admission in hindi\nआशा हैं कि हमारे द्वारा जो UNICEF full form in hindi , UNICEF का फुल फॉर्म क्या है? जानकारी प्रदान की गई हैं। वह आपके लिए काफी उपयोगी रही होगी। यदि आपको यह झांकती पसन्द आयी हो तो इसे अपने दोस्तों से जरूर शेयर करे। साथ ही साथ हमे कॉमेंट बॉक्स में इसके बारे में जानकारी दे धन्यवाद।\nMLA ka full form , एमएलए क्या है ?


नुसरत भरुचा की CHHORI का ट्रेलर रिलीज, हॉरर और रोमांच से भरपूर होगा फिल्म\nबॉलीवुड की एक्ट्रेस नुसरत भरुचा की फिल्म छोरी (CHHORI) का ट्रेलर आउट हो चुका है। विशाल फुरिया द्वारा निर्देशित और टी-सीरीज़, क्रिप्ट टीवी, अबुन्दंतिया एंटरटेनमेंट द्वारा निर्मित, एक अमेज़ॅन ओरिजिनल फिल्म है. फिल्म छोरी(CHHORI) मराठी फिल्म, लपाछापी की रीमेक है।\nमुंबई। बॉलीवुड की एक्ट्रेस नुसरत भरुचा की फिल्म छोरी (CHHORI) का ट्रेलर आउट हो चुका है। विशाल फुरिया द्वारा निर्देशित और टी-सीरीज़, क्रिप्ट टीवी, अबुन्दंतिया एंटरटेनमेंट द्वारा निर्मित, एक अमेज़ॅन ओरिजिनल फिल्म है. फिल्म छोरी(CHHORI) मराठी फिल्म, लपाछापी की रीमेक है। इसमें नुसरत भरुचा, मीता वशिष्ठ, राजेश जायस, यानिया भारद्वाज और सौरभ गोयल ने अभिनय करते हुए नजर आएँगे। 26 नवंबर को प्राइम वीडियो पर फिल्म छोरी(CHHORI) भारत और दुनिया भर में रिलीज किया जाएगा।\nट्रेलर आपको छोरी(CHHORI) कि दुनिया की एक झलक देता है, जिसमे साक्षी (नुशरत भरुचा) को राक्षसों और कई चीजों से निपटना पड़ता है। हर दृश्य के साथ तनाव बढ़ता जाता है और दर्शकों को कई ऐसे सवालों के जवाब देने के लिए छोड़ देता है- क्या साक्षी खुद को बचा पाएगी? क्या वह अपने अजन्मे बच्चे की रक्षा कर पाएगी? साक्षी की खोज दर्शकों को एक ऐसी यात्रा पर ले जाती है जिसमें हॉरर,रोमांच और थरथराहटपन का एहसास है।\nनुसरत भरुचा ने कहा कि हॉरर जैसी एक नई और अनोखी शैली में कदम रखना एक चुनौतीपूर्ण और रोमांचक अनुभव है। फिल्म की कहानी हॉरर में एंकर की गई है, जिसमे एक ऐसा दृष्टिकोण भी है और मुझे उम्मीद है कि दर्शक इससे जुड़ पाएंगे।ट्रेलर एक बड़े रहस्य और डरावनेपन की एक झलक है जो सुलझने के लिए तैयार है। मुझे उम्मीद है कि दुनिया भर में प्राइम वीडियो के दर्शक इस फिल्म में हमारे द्वारा किए गए इस काम को पसंद करेंगे व सराहना करेंगे, और मैं उनकी प्रतिक्रियाओं को देखने के लिए इंतजार नहीं कर सकता।”\nनिर्देशक विशाल फुरिया ने कहा कि छोरी एक ऐसी अनोखी कहानी है जो बड़े दर्शकों को बताने के लिए इंतज़ार कर रही है ।हमारा उद्देश्य छोरी जैसी डरावनी कहानी को फिल्म देखने वालों के एक व्यापक क्रॉस-सेक्शन तक ले जाना है और शैली के प्रशंसकों को डरावनी अनुभव महसूस कराना है। मैंने अबुदंतिया एंटरटेनमेंट, क्रिप्ट टीवी और टी-सीरीज़ के साथ अपने सहयोग का भरपूर आनंद लिया है और इस फिल्म के लिए प्राइम वीडियो के साथ साझेदारी करने में खुशी है, क्योंकि यह हमें दुनिया के कई देशों और क्षेत्रों के दर्शकों तक पहुंचाएगा ।


हिंदी न्यूज़ - बोकारो गोलीकांड: आरोपी आजसू नेता की पत्नी, बड़ा भाई गिरफ्तार- हिन्दी समाचार, टुडे लेटेस्ट न्यूज़ इन हिन्दी\nबोकारो गोलीकांड: आरोपी आजसू नेता की पत्नी, बड़ा भाई गिरफ्तार\nआरोपी अजय कुमार सिंह राजनीतिक रसूख को आधार बनाकर खतरनाक हथियार की खरीद ब्रिकी का काम करता था.\nUpdated: February 15, 2018, 10:41 PM IST\nआजसू नेता अजय कुमार सिंह और उनकी पत्नी ऐंजेला सिंह (Photo: ETV/NEWS18)\nझारखंड के बोकारो में आजसू पार्टी के कद्दावर नेता व पूर्व अंतरराष्ट्रीय फुटबॉल खिलाड़ी अजय कुमार सिंह द्वारा गोली चलाने के मामले में पुलिस ने अजय कुमार सिंह के बड़े भाई और अजय की पत्नी को पुलिस ने गिरफ्तार कर लिया है. पुलिस ने इनके पास से एक कार्बाइन, पांच पिस्टल और 35 गोली बरामद की हैं.\nबोकारो के एसपी कार्तिक एस ने प्रेस कॉन्फ्रेंस कर बताया कि पारिवारिक कारणों से अजय कुमार सिंह ने अपने ही दो साथियों को गोली मार दी. जिससे एक साथी सुनील गोस्वामी की मौत हो गई, जबकि दूसरा साथी अप्पू सिंह उर्फ अमरेश कुमार सिंह को गंभीरावस्था में इलाज के लिए बोकारो जेनरल अस्पताल में भर्ती कराया गया है.\nएसपी कार्तिक एस ने कहा कि आरोपी अजय कुमार सिंह राजनीतिक रसूख को आधार बनाकर खतरनाक हथियार की खरीद ब्रिकी का काम करता था. अजय कुमार सिंह घर में हथियार रखने रखता था. इसकी जानकारी पूर्व अंतरराष्ट्रीय तीरंदाज एंजेला सिंह को भी थी. एसपी की मानें तो साक्ष्य छुपाने के आरोप में बड़े भाई राजेश सिंह और हथियार रखने की जानकारी होने के आरोप में आरोपी की पत्नी ऐंजेला सिंह की गिरफ्तारी की गई है.\nएसपी की मानें तो आजसू नेता और पत्नी के विवाद में बीते बुधवार की देर ऱात आरोपी आजसू नेता अजय सिंह सेक्टर नौ स्थिट फोर स्ट्रीट मे जाकर अवैध हथियार से सात से आठ राउंड गोलियां चलाई. जिससे सुनील गुप्ता की मौत हो गई. जबकि अप्पू घायल हो गया. घालय अप्पू के बयान के आधार पर हत्या और आर्म्स एक्ट के तहत हरला थाना में मामला दर्ज किया गया है.\nपुलिस ने सेक्टर नौ स्थित आवास और पैतृक आवास जरीडीह के अराजू में जांच की तो पुलिस को एक कारबाईन, पांच पिस्टल और 35 जिंदा कारतूस बरामद किए. वहीं अराजू में ऑल्टो कार को पुलिस ने जब्त किया. जिसका प्रयोग अजय सिंह ने किया था. बड़े भाई राजेश के द्वारा गाड़ी से साक्ष्य हटाने का प्रयास का आरोप लगाते हुए गिरफ्तारी की गई है. आरोपी अजय की गिरफ्तारी को लेकर जिले के अलावा अन्य जिलों के एसपी से मदद ली जा रही है.\nUpdated: October 15, 2018 10:15 PM ISTVIDEO: जामताड़ा में आकर्षण का केंद्र बना शिव जी का विशाल पंडाल\nVIDEO: स्कूल में लगी आग, कोई हताहत नहीं\nVIDEO: कल्याण मंत्री लुईस मरांडी ने की डांडिया डांस


जिम ट्रेनर गोलीकांड में आया नया मोड़, जेल से रिहा हुए डॉ. राजीव ने पत्नी को बताया...https://youtu.be/jqu2qMgsSDI\nजिम ट्रेनर गोलीकांड में आया नया मोड़, जेल से रिहा हुए डॉ. राजीव ने पत्नी को बताया…\nNov 30, 2021 gym trainer, khusboo, NEW TWIST, released, shooting, WIFE\nपटना:- राजधानी पटना का चर्चित जिम ट्रेनर गोलीकांड में नामजद आरोपित रहे डॉ. राजीव ने जेल से छूटने के बाद अपना पक्ष रखा है। उन्होंने अपने और पत्नी खुशबू को लेकर गहरी साजिश रचे जाने की बात कही है। डॉक्टर ने बताया कि कुछ लोगों ने इसके लिये जिम ट्रेनर को पैसे भी दिये हैं। उन्होंने कहा कि जिम ट्रेनर खुशबू को परेशान कर रहा था। इस घटना में उनकी पत्नी का कोई हाथ नहीं है। उन्होंने कहा कि पीएमसीएच में भर्ती होते वक्त भी विक्रम ने अपना नाम सचिन बता दिया। बाद में उसने नाम को बदलने को लेकर अस्पताल में आवेदन दिया।\nउधर, जिम ट्रेनर विक्रम सिंह के बजाए सचिन का नाम दर्ज होने के मामले में पीएमसीएच प्रशासन ने डॉक्टरों की किसी भी प्रकार की लापरवाही से साफ इनकार किया है। पीएमसीएच के अधीक्षक डॉ. आईएएस ठाकुर ने साफ कहा है कि घायल के अटेंडेंट ने जो नाम लिखवाया, वहीं दर्ज किया गया है। उस पर घायल के पिता के हस्ताक्षर भी हैं। गलत नाम लिखवाने में अटेंडेंट की ही लापरवाही हो सकती है। इस मामले में पुलिस अफसरों ने कहा कि अस्पताल में नाम दूसरा लिखे होने से केस पर कोई फर्क नहीं पड़ता है। पुलिस ने उस वक्त घायल का फर्दबयान लिया था, जिसमें उसका नाम विक्रम ही है। फर्द बयान पर विक्रम के ही हस्ताक्षर हैं।\nट्रेनर बोला, राजीव की मिलीभगत से बदला गया नाम\nजिम ट्रेनर विक्रम ने बताया कि डॉ. राजीव की मिलीभगत से अस्पताल में उसका नाम बदल दिया गया। जब वह 28 अक्टूबर को अस्पताल से डिस्चार्ज हुआ तो उसने अपना बदला हुआ नाम देखा। इसके बाद उसने दो बार एफिडेविट भी दिया। अस्पताल के अधिकारियों से भी उसने अपने नाम सुधारने को कहा। लेकिन अब तक उसमें सुधार नहीं किया गया है। विक्रम का आरोप है कि डॉ. राजीव ने ऐसा इसलिए किया ताकि उन्हें कानूनी मदद मिल सके।\nदेखें बिहार-झारखंड समेत देश की तमाम खबरें #12pm । #DTVBharat\nपटना के एजी कॉलोनी में होटल में शराब पीते बैंककर्मी व उसकी प्रेमिका गिरफ्तार, कमरा किया गया सील\nबिहार विधानसभा परिसर में सीएम चैंबर से 50 मीटर की दूरी पर मिली शराब की बोतलें, तेजस्वी ने मांगा सीएम नीतीश से इस्तीफा


UPSC civil service exam pattern change rss central government/IAS/IPS के एग्जाम पैटर्न में बदलाव का प्रस्ताव, खत्म होंगे ये स्टेप्स | career - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nALERT: IAS/IPS के एग्जाम पैटर्न में बदलाव का प्रस्ताव, खत्म होंगे ये स्टेप्स\nसिविल सेवा परीक्षा से सिविल सर्विस एप्टीट्यूड टेस्ट (CSAT) और इंटरव्यू खत्म करने का प्रस्ताव दिया गया है.\nUpdated: August 22, 2019, 5:56 PM IST\nUPSC civil service exam में हो सकते हैं बदलाव\nIAS/IPS एग्जाम पैटर्न बदलाव: यूनियन पब्लिक सर्विस कमीशन (UPSC) यानी लोक संघ सेवा आयोग की तरफ से कराए जाने वाले देश के सबसे मुश्किल एग्जाम्स में शुमार सिविल सेवा परीक्षा के पैटर्न में बदलाव हो सकता है. इसमें बदलाव के लिए नए प्रस्ताव दिए गए हैं. सिविल सेवा परीक्षा से सिविल सर्विस एप्टीट्यूड टेस्ट (CSAT) और इंटरव्यू खत्म करने का प्रस्ताव दिया गया है.\nसिविल सेवा परीक्षा में इस बदलाव का प्रस्ताव केंद्र सरकार को राष्ट्रीय स्वयं सेवक संघ (RSS) की ओर से दिया गया है. आरएसएस की ओर से प्रतियोगी परीक्षाओं की समीक्षा के लिए बनाई गई कमेटी ने ये प्रस्ताव दिया है. इस सुझाव में एप्टीट्यूड टेस्ट को खत्म करने की बात कही गई है और इंटरव्यू की जगह साइकोलॉजिकल टेस्ट (मानसिक परीक्षा) शुरू करने की बात कही गई है.\nसिविल सेवा परीक्षा के पैटर्न में बदलाव के लिए प्रस्ताव की जानकारी नई दिल्ली में आयोजित एक कार्यक्रम दी गई. यहां आरएसएस प्रमुख मोहन भागवत मौजूद थे. साथ ही केंद्र सरकार और यूपीएससी के खास सदस्य भी थे.\nRSS क्यों चाहता है बदलाव\nआरएसएस की ओर से प्रतियोगी परीक्षाओं की समीक्षा के लिए बनाई गई कमेटी परीक्षा पैटर्न में ऐसे सुधार चाहती है, जिससे हर किसी को बिना किसी भेदभाव के बराबर अवसर मिले. कमेटी का मानना है अभी जिस तरह परीक्षाएं आयोजित की जा रही हैं, उसमें नौकरी के लिए जरूरी योग्यताओं को नहीं जांचा जा रहा.\nकमेटी का मानना है कि सिविल सर्विस एप्टीट्यूड टेस्ट से हिंदी मीडियम से आने वाले कैंडीडेट्स को नुकसान होता है. इंटरव्यू एकसमान नहीं होते.\nआरएसएस के अनुसार, सीसैट सिविल सेवा के लिए उम्मीदवारों में जरूरी कौशल का परीक्षण नहीं करती. CSAT क्वालीफाई करने वाले करीब 90 फीसदी कैंडीडेट्स इंग्लिश मीडियम के होते हैं. कहा गया है कि क्वालीफाईंग एग्जाम के रूप में इसकी जरूरत नहीं.\nक्यों खत्म हो इंटरव्यू\nइंटरव्यू के पैटर्न में कहा गया है कि इसमें एकरूपता नहीं. अलग-अलग पैनलों के पैटर्न से अलग कैंडीडेट्स प्रभावित होते हैं. आखिरकार कैंडीडेट्स का भविष्य इस बात पर निर्भर करता है कि इंटरव्यू पैनल कैसा है. यह बिल्कुल भी न्यायसंगत नहीं है. सरकार इंटरव्यू को स्टैंटर्डडाइज करने के लिए पैनलों को प्रशिक्षण दे. इंटरव्यू को खत्म कर उसकी जगह आर्मी की तरह साइकोलॉजिकल टेस्ट शुरू करने का सुझाव है. यूपीएससी मेन एग्जाम की आंसर-की जारी करने का प्रस्ताव भी रखा गया है. फिलहाल प्रारंभिक परीक्षा की आंसर-की जारी होती है.\nFirst published: August 21, 2019, 12:06 PM IST


LetsMD > Blogs > Uncategorized > लिपोसक्शन सर्जरी से घटायें कम वक्त में मोटापा! (Liposuction Surgery Hindi)\nलिपोसक्शन (Liposuction Surgery Hindi) से तात्पर्य ऐसे शल्य चिकित्सा विधि से है, जिसे शरीर के किसी विशेष अंग जैसे पेट,जांघ,कूल्हों इत्यादि पर मौजूद बढ़ी चर्बी (Belly Fat) को हटाने के लिए किया जाता है।\nदिल्ली-NCR में लिपोसक्शन सर्जरी की कितनी लागत है? (Cost of Liposuction Surgery in Hindi)\nलिपोसक्शन सर्जरी के कौन-कौन से जोखिम होते हैं? ( Liposuction Surgery Side-Effects in Hindi)\nअगर आप या आपकी जान-पहचान में कोई व्यक्ति लिपोसक्शन सर्जरी (Liposuction Surgery in Hindi) के बारे में अधिक जानकारी जानना चाहता है तो वह 951118-12112 पर Missed Call करके Letsmd से संपर्क कर सकते हैं।


सोमवार, 23 नवंबर 2020 (12:00 IST)\nवॉशिंगटन/ रियो डि जेनेरो/ नई दिल्ली। विश्व में वैश्विक महामारी कोरोनावायरस (कोविड-19) से संक्रमित होने वाले लोगों की संख्या लगातार तेजी से बढ़ते हुए 5.85 करोड़ के पार हो गई है और इस महामारी से अब तक 13.86 लाख से अधिक लोगों की मौत भी हो चुकी है।\nकोरोना संक्रमितों की संख्या के मामले में अमेरिका पहले, भारत दूसरे और ब्राजील तीसरे स्थान पर स्थान पर है, वहीं इस संक्रमण से तेजी से मुक्त होने वाले लोगों की संख्या के मामलों में भारत, ब्राजील और अमेरिका क्रमश: पहले, दूसरे और तीसरे स्थान पर है।\nALSO READ: क्या आयुर्वेद से इस तरह बच कर रह सकते हैं कोरोना वायरस से?\nअमेरिका की जॉन हॉपकिन्स यूनिवर्सिटी के विज्ञान एवं इंजीनियरिंग केंद्र (सीएसएसई) की ओर से जारी आंकड़ों के अनुसार विश्व के 191 देशों में कोरोनावायरस से अब तक 5,85,63,451 लोग संक्रमित हुए हैं और 13,86,465 लोगों की मौत हुई है।\nALSO READ: इंदौर में सबसे बड़ा Corona विस्फोट, रिकॉर्ड 586 नए मरीज मिले,4लोगों की मौत\nअमेरिका में अब तक 1,22,26,643 लोग संक्रमित : कोरोना से सबसे अधिक प्रभावित अमेरिका में अब तक 1,22,26,643 लोग संक्रमित हुए हैं और 2,56,745 मरीजों की मौत हुई है।\nALSO READ: देश में कोरोना संक्रमितों का आंकड़ा 91 लाख के पार, बीते 24 घंटों में 44 हजार से ज्यादा नए मामले, 511 की मौत\nभारत में 44,059 नए मामले : केंद्रीय स्वास्थ्य एवं परिवार कल्याण मंत्रालय की ओर से सोमवार सुबह जारी आंकड़ों के अनुसार भारत में पिछले 24 घंटों में कोरोना के 44,059 नए मामले सामने आए और संक्रमितों की संख्या 91.39 लाख के पार पहुंच गई तथा स्वस्थ होने वालों की संख्या 85.62 लाख से अधिक हो गई है। इस दौरान 511 और मरीजों की मौतों के साथ मृतकों का आंकड़ा बढ़कर 1,33,738 हो गया। देश में कोरोना के सक्रिय मामलों की संख्या में 2524 की वृद्धि के बाद अब सक्रिय मामले 4,43,486 हो गए हैं।\nब्राजील कोरोना संक्रमितों के मामले में तीसरे स्थान पर : ब्राजील कोरोना संक्रमितों के मामले में तीसरे स्थान पर और इससे मुक्ति पाने और मृतकों के आंकड़े में दूसरे स्थान पर है। देश में कोरोनावायरस की चपेट में आने वाले लोगों की संख्या 60.71 लाख से पार हो गई है जबकि 1,69,183 लोगों की मौत हो चुकी हैं। फ्रांस में 21.91 लाख से अधिक लोग इससे प्रभावित हैं और 48,807 मरीजों की मौत हो चुकी है। रूस में कोरोना से संक्रमित होने वालों की संख्या 20.71 लाख को पार कर गई है और अब तक 35,838 लोगों की मौत हो गई है। स्पेन में इस महामारी से अब तक 15.56 लाख से अधिक लोग संक्रमित हुए हैं तथा 42,619 लोगों की मौत हुई है।\nALSO READ: बड़ी खबर, अमेरिका में 11-12 दिसंबर से लोगों को लगना शुरू हो जाएगी कोरोना वैक्सीन\nब्रिटेन में 15.15 लाख से अधिक संक्रमित : ब्रिटेन में अभी तक करीब 15.15 लाख से अधिक लोग संक्रमित हुए हैं तथा 55,120 लोगों की मौत हो चुकी है। यूरोपीय देश इटली में 14.08 लाख से अधिक लोग संक्रमित हुए हैं तथा 49,823 लोगों की मौत हुई है। अर्जेंटीना में कोविड-19 से अब तक 13.70 लाख से अधिक लोग प्रभावित हुए हैं तथा 37,002 लोगों की मौत हो चुकी है।\nकोलंबिया में 35,287 लोगों की मौत : कोलंबिया में इस जानलेवा वायरस से अब तक 12.48 लाख से ज्यादा लोग संक्रमित हुए हैं तथा 35,287 लोगों ने जान गंवाई है। मेक्सिको में कोरोना से अब तक 10.25 लाख से ज्यादा लोग संक्रमित हुए हैं और 1,00,823 लोगों की मौत हो चुकी है। पेरू में इस वायरस से अब तक 9.48 लाख से अधिक लोग संक्रमित हुए हैं और 35,549 लोगों की मौत हो चुकी है। जर्मनी में इस वायरस की चपेट में 9.32 लाख से अधिक लोग आ चुके हैं तथा 14,091 लोगों की मौत हुई है।\nपोलैंड में संक्रमण के 8.61 लाख से ज्यादा मामले : पोलैंड में संक्रमण के 8.61 लाख से ज्यादा मामले सामने आए हैं तथा 13,618 लोगों की मौत हो गई है। ईरान में इस महामारी से अब तक 8.54 लाख से अधिक लोग संक्रमित हुए हैं तथा 44,802 लोगों की मौत हो गई है। दक्षिण अफ्रीका में 7.67 लाख से अधिक लोग प्रभावित हुए हैं तथा 20,903 लोग काल के गाल में समा गए हैं। यूक्रेन में संक्रमितों की संख्या 6.42 से अधिक हो गई है तथा 11,292 लोगों की मौत हो चुकी है। बेल्जियम में कोरोना से 5.56 लाख से अधिक लोग संक्रमित हुए हैं जबकि 15,522 लोगों की मौत हो चुकी है।\nचिली में कोरोना से 5.40 लाख से अधिक लोग प्रभावित : चिली में कोरोना से 5.40 लाख से अधिक लोग प्रभावित हुए हैं तथा 15,069 लोगों की मौत हुई है। इराक में संक्रमितों की संख्या 5.35 लाख से अधिक और मृतकों का आंकड़ा 11,958 तक पहुंच गया है। इंडोनेशिया में संक्रमितों की संख्या 4.97 लाख से अधिक हो गई है और मृतकों का आंकड़ा 15,884 तक पहुंच गया है। चेक गणराज्य में संक्रमितों की कुल संख्या 4.92 लाख से अधिक हो गई है और मृतकों का आंकड़ा 7,191 तक पहुंच गया है। नीदरलैंड्स में कोरोना से 4.92 लाख से अधिक लोग प्रभावित हुए हैं तथा 8,967 लोगों की मौत हुई है।\nबांग्लादेश में 4.47 लाख से अधिक संक्रमित : बांग्लादेश में संक्रमितों की संख्या 4.47 लाख से अधिक हो गई है और 6,388 लोगों की मौत हो चुकी है। तुर्की में कोरोना से अब तक 4.46 लाख से अधिक लोग संक्रमित हुए हैं तथा 12,358 लोगों की मौत हुई है। फिलीपींस में इस महामारी से अब तक करीब 4.18 लाख से अधिक लोग संक्रमित हुए हैं तथा 8,123 लोगों की मौत हो चुकी है। रोमानिया में कोरोनावायरस से 4.18 लाख से अधिक लोग संक्रमित हुए हैं और 10,047 लोगों की मौत हुई है।\nपाकिस्तान में कोरोना से 3.74 लाख से ज्यादा संक्रमित : पाकिस्तान में कोरोना से अब तक करीब 3.74 लाख से ज्यादा लोग संक्रमित हुए हैं तथा 7,662 लोगों की मौत हो चुकी है। सऊदी अरब में भी अब तक कोरोना से 3.55 लाख से अधिक मामले सामने आए हैं जबकि 5,780 लोगों की मौत हो चुकी हैं। कनाडा ने कोरोना के मामले में इसराइल को पीछे छोड़ दिया है और यहां संक्रमितों की संख्या 3.33 लाख से अधिक हो गई जबकि अब तक 11,502 लोगों की मौत भी हुई है। इसराइल में इस महामारी से अब तक लगभग 3.28 लाख से ज्यादा लोग प्रभावित हुए हैं और 2,799 लोगों की जान जा चुकी है।\nकोरोना से विश्व में हुईं मौतें : कोरोनावायरस से इक्वाडोर में 13,201, बोलीविया में 8,907, मिस्र में 6,548, स्वीडन में 6,406, चीन में 4,742, ग्वाटेमाला में 4,076, पनामा में 2,957 और होंडुरास में 2,857 लोगों की मौत हो चुकी है। (वार्ता)\nक्या आपके खाते में नहीं आ रहा है LPG Cylinder की सब्सिडी का पैसा? तो ऐसे करें शिकायत\nउत्तराखंड की राज्यपाल कोरोनावायरस से संक्रमित, डॉक्टर्स की निगरानी में आइसोलेट\nCorona Vaccine की सकारात्मक खबरों के बीच सेंसेक्स 282 और निफ्टी 86 अंक उछला\nयूपी के प्रयागराज में मुठभेड़,2बदमाश ढेर, 8 साल पहले की थी डिप्टी जेलर की हत्या\nगुजरात में रोज2हत्याएं,4बलात्कार और6अपहरण...


पूर्ण HD प्रदर्शन के साथ Maze 4000 एमएएच फ़ोन मूल्य सूची भारत में\nक्या आप पूर्ण HD प्रदर्शन के साथ Maze 4000 एमएएच फ़ोन मूल्य सूची खोज रहे हैं? यहां हमने पूर्ण HD प्रदर्शन के साथ Maze 4000 एमएएच फ़ोन मूल्य सूची के बारे में लिखा है जो July, 2020 के लिए है जो आपके बजट को फिट करता है और अच्छा प्रदर्शन देता है। हम भारत में पूर्ण HD प्रदर्शन के साथ Maze 4000 एमएएच फ़ोन मूल्य सूची लाते हैं। अपने बजट के तहत शीर्ष पूर्ण HD प्रदर्शन के साथ Maze 4000 एमएएच फ़ोन मूल्य सूची की सूची प्राप्त करें। आप Mr. Phone स्कोर, कीमतें, संबंधित डिवाइस और संबंधित उपकरणों से उनकी तुलना कर सकते हैं।\nपूर्ण HD प्रदर्शन के साथ Maze 4000 एमएएच फ़ोन मूल्य सूची की सूची (07 July 2020)\nMaze Alpha सर्वोत्तम पूर्ण HD प्रदर्शन के साथ Maze 4000 एमएएच फ़ोन मूल्य सूची के लिए सही उम्मीदवार है। इसमें MediaTek Helio P25 (MT6757CD) और4GB रैम है। एक साथ संयुक्त, आप Maze Alpha से एक शक्तिशाली प्रदर्शन मिलता है। आपको अपनी फाइलों और मल्टीमीडिया सामग्री के लिए 128 GB भी मिलती है। कैमरे के लिए आपको पीछे की ओर 13 MP कैमरा सेटअप और फ्रंट पर एक5MP मिलता है। अंदर की बैटरी क्षमता में है और Maze Alpha को शीर्ष पूर्ण HD प्रदर्शन के साथ Maze 4000 एमएएच फ़ोन मूल्य सूची में से एक बनाने में अंतिम टुकड़ा बन जाती है।


मुफ्त लेकिन प्रभावी dofollow बैकलिंक प्राप्त करने के तरीके क्या हैं?\nखोज इंजन ऑप्टिमाइज़ेशन की अवधि में dofollow backlinks बहुत महत्वपूर्ण है. वे खोज परिणामों में अपने वेब स्रोत की शक्ति बढ़ाने के लिए सेवा देते हैं. हर कोई जानता है कि गूगल बैकलिंक dofollow करने के लिए और अधिक मूल्य देता है, उनके माध्यम से वेब पृष्ठों पर यातायात स्थानांतरित.\nडिजिटल बाजार पर बहुत सारे नए लोग हैं जो अपनी वेबसाइटों के लिए इनबाउंड लिंक बनाने के सरल तरीकों की तलाश कर रहे हैं. हालांकि, इन सभी लिंक निर्माण तकनीकों से Google रैंकिंग दिशानिर्देशों का पालन किया जाता है - designer watch replicas for cheap. नतीजतन, अनुभवहीन वेबमास्टरों को यातायात और रैंकिंग से संबंधित किसी भी परिणाम प्राप्त होते हैं या खोज इंजन से प्रतिबंध प्राप्त होते हैं.\nइस लेख में, मैं आपके साथ कुछ उपयोगी और विश्वसनीय विधियों को dofollow बैकलिंक्स प्राप्त करने और खोज परिणामों के पृष्ठ पर अपनी स्थिति बढ़ाने के लिए साझा करना चाहूंगा. उम्मीद है, ये लिंक बिल्डिंग तकनीक आपको खोज इंजन से अधिक ट्रैफ़िक प्राप्त करने में मदद करेगी.\nसबसे पहले, हम चर्चा करते हैं कि हम dofollow और nofollow बैकलिंक के बीच अंतर कैसे कर सकते हैं.\nआप किस प्रकार के बैकलिंक की जांच कर सकते हैं?\nइनबाउंड लिंक के बीच अंतर जानने में महत्वपूर्ण है क्योंकि उनके पास वेबसाइट खोज इंजन अनुकूलन के लिए अलग मूल्य है.\nDofollow लिंक लिंक हैं जो उनके संरचना में "डू" टैग करते हैं और एक वेब स्रोत से दूसरे में लिंक का रस हस्तांतरित करते हैं. इस तरह से, उच्च पीआर वेबसाइटों से बनाए गए dofollow बैकलिंक लिंक किए गए स्रोत के लिए बहुमूल्य सिग्नल पास करते हैं, Google को इस स्रोत के अधिकार और उपयोगकर्ताओं के लिए इसका मान दिखाते हुए.\nजांचने के लिए कि क्या आप dofollow बैकलिंक प्राप्त करते हैं या नहीं, आपको बस उस पर क्लिक करने और तत्व का निरीक्षण करने की आवश्यकता है. उदाहरण के लिए, dofollow लिंक का HTML कोड Google की तरह दिखता है, और Google को nofollow लगता है.\nडीओफ़ोलाइन बैकलिंक्स लिंक बिल्डिंग की अवधि में अधिक फायदेमंद होते हैं क्योंकि वे आपकी साइट को खोज परिणामों में उच्च रैंक करने में मदद करते हैं और अपने डोमेन प्राधिकरण, पृष्ठ प्राधिकरण और पेजरैंक को बेहतर बनाने में सहायता करते हैं. इसके अलावा, वे खोज इंजन को आपकी सामग्री की उच्च गुणवत्ता और प्रासंगिकता के बारे में बताते हैं.\nमुफ्त उच्च पीआर dofollow बैकलिंक प्राप्त करने के तरीके\nCommentluv एक लोकप्रिय WordPress प्लगइन है Commentluv सक्षम ब्लॉग में टिप्पणियों में अपने लिंक dofollow बनाने के लिए कार्य करता है. आप ऐसे ब्लॉग्स मैन्युअल रूप से Google में विशेष वाक्यांशों का उपयोग कर पा सकते हैं (उदाहरण के लिए - "प्रौद्योगिकी टिप्पणी ल्यूव ब्लॉग्स," "स्वास्थ्य टिप्पणी ब्लॉग्स," "आपका वांछित खोजशब्द + टिप्पणी ब्लॉग्स, और इतने पर".\nआप ब्लॉग पोस्ट्स के माध्यम से प्रासंगिक डोग्स ब्लैकलिंक्स बना सकते हैं. सबसे पहले, आपको अपने उद्योग ब्लॉग या फ़ोरम से संबंधित खोजने की आवश्यकता है जो अतिथि पोस्टिंग की अनुमति देते हैं. इसके बाद, आपको ब्लॉग के मालिक से संपर्क करना होगा और उसे डूडल लिंक के साथ अपनी सामग्री पोस्ट करने के बारे में पूछना होगा. अपना अतिथि पोस्ट सबमिट करें, और अपनी पोस्ट में, आप अपने कुछ नए लेखों को लिंक कर सकते हैं. अपने स्थान में गुणवत्ता वाले अतिथि ब्लॉग्स प्राप्त करने के लिए, आप Google अनुसंधान का संचालन कर सकते हैं या MyBlogGuest खोज मंच का उपयोग कर सकते हैं.